02019R1009 — DA — 16.07.2022 — 001.006

Denne tekst tjener udelukkende som dokumentationsværktøj og har ingen retsvirkning. EU's institutioner påtager sig intet ansvar for dens indhold. De autentiske udgaver af de relevante retsakter, inklusive deres betragtninger, er offentliggjort i den Europæiske Unions Tidende og kan findes i EUR-Lex. Disse officielle tekster er tilgængelige direkte via linkene i dette dokument

►B EUROPA-PARLAMENTETS OG RÅDETS FORORDNING (EU) 2019/1009 af 5. juni 2019 om fastsættelse af regler om tilgængeliggørelse på markedet af EU-gødningsprodukter og om ændring af forordning (EF) nr. 1069/2009 og (EF) nr. 1107/2009 og om ophævelse af forordning (EF) nr. 2003/2003 (EØS-relevant tekst) (EUT L 170 af 25.6.2019, s. 1)

Ændret ved:





Berigtiget ved:









▼B

EUROPA-PARLAMENTETS OG RÅDETS FORORDNING (EU) 2019/1009

af 5. juni 2019

om fastsættelse af regler om tilgængeliggørelse på markedet af EU-gødningsprodukter og om ændring af forordning (EF) nr. 1069/2009 og (EF) nr. 1107/2009 og om ophævelse af forordning (EF) nr. 2003/2003

(EØS-relevant tekst)







KAPITEL I

GENERELLE BESTEMMELSER

Artikel 1

Anvendelsesområde

1. Denne forordning finder anvendelse på EU-gødningsprodukter.

Denne forordning finder dog ikke anvendelse på:

a) animalske biprodukter eller afledte produkter, der er underlagt kravene i forordning (EF) nr. 1069/2009, når de gøres tilgængelige på markedet

b) plantebeskyttelsesmidler, som er omfattet af anvendelsesområdet for forordning (EF) nr. 1107/2009.

2. Denne forordning berører ikke anvendelsen af følgende retsakter: a) direktiv 86/278/EØF b) direktiv 89/391/EØF c) direktiv 91/676/EØF d) direktiv 2000/60/EF e) direktiv 2001/18/EF f) forordning (EF) nr. 852/2004 g) forordning (EF) nr. 882/2004 h) forordning (EF) nr. 1881/2006 i) forordning (EF) nr. 1907/2006 j) forordning (EF) nr. 834/2007 k) forordning (EF) nr. 1272/2008 l) forordning (EU) nr. 98/2013 m) forordning (EU) nr. 1143/2014 n) forordning (EU) 2016/2031 o) direktiv (EU) 2016/2284 p) forordning (EU) 2017/625.

Artikel 2

Definitioner

I denne forordning forstås ved:

1) »gødningsprodukt« : et stof, en blanding, en mikroorganisme eller ethvert andet materiale, som anvendes på, eller er beregnet til at blive anvendt på, planter eller deres rhizosfære eller svampe eller deres mykosfære, eller som er beregnet til at udgøre rhizosfæren eller mykosfæren, enten alene eller blandet med andet materiale, med det formål at tilføre planterne eller svampene næringsstoffer eller forbedre deres næringsstofeffektivitet

2) »EU-gødningsprodukt« : et gødningsprodukt, som er CE-mærket, når det gøres tilgængeligt på markedet

3) »stof« : et stof som defineret i artikel 3, nr. 1), i forordning (EF) nr. 1907/2006

4) »blanding« : en blanding som defineret i artikel 3, nr. 2), i forordning (EF) nr. 1907/2006

5) »mikroorganisme« : en mikroorganisme som defineret i artikel 3, nr. 15), i forordning (EF) nr. 1107/2009

6) »flydende form« : en suspension eller en opløsning, hvor en suspension er en tofasedispersion, hvori faste partikler holdes suspenderet i en væske, og en opløsning er en væske, der ikke indeholder faste partikler, eller en gel, og som omfatter pastaer

7) »fast form« : form, der er kendetegnet ved strukturel stivhed og modstand mod ændringer af form eller volumen, og hvor atomerne er bundet tæt til hinanden, enten i et regelmæssigt geometrisk gitter (krystallinsk fast stof) eller på en uregelmæssig måde (et amorft fast stof)

8) »masseprocent« : en procentdel af massen af hele EU-gødningsproduktet i den form, hvori det gøres tilgængeligt på markedet

9) »gøre tilgængelig/tilgængeliggørelse på markedet« : enhver levering af et EU-gødningsprodukt med henblik på distribution eller anvendelse på EU-markedet som led i erhvervsvirksomhed mod eller uden vederlag

10) »bringe i omsætning« : første tilgængeliggørelse af et EU-gødningsprodukt på EU-markedet

11) »fabrikant« : enhver fysisk eller juridisk person, som fremstiller et EU-gødningsprodukt eller får et EU-gødningsprodukt konstrueret eller fremstillet og markedsfører dette EU-gødningsprodukt under sit navn eller varemærke

12) »bemyndiget repræsentant« : en i Unionen etableret fysisk eller juridisk person, som har modtaget en skriftlig fuldmagt fra en fabrikant til at handle på dennes vegne i forbindelse med varetagelsen af specifikke opgaver

13) »importør« : enhver fysisk eller juridisk person, der er etableret i Unionen, og som bringer et EU-gødningsprodukt fra et tredjeland i omsætning på EU-markedet

14) »distributør« : enhver fysisk eller juridisk person i forsyningskæden, bortset fra fabrikanten eller importøren, som gør et EU-gødningsprodukt tilgængeligt på markedet

15) »erhvervsdrivende« : fabrikanten, den bemyndigede repræsentant, importøren og distributøren

16) »teknisk specifikation« : et dokument, der fastsætter, hvilke tekniske krav et EU-gødningsprodukt skal opfylde, ved dets fremstillingsproces eller ved metoderne til prøveudtagning og analyse af produktet

17) »harmoniseret standard« : en harmoniseret standard som defineret i artikel 2, stk. 1, litra c), i forordning (EU) nr. 1025/2012

18) »akkreditering« : akkreditering som defineret i artikel 2, nr. 10), i forordning (EF) nr. 765/2008

19) »nationalt akkrediteringsorgan« : et nationalt akkrediteringsorgan som defineret i artikel 2, nr. 11), i forordning (EF) nr. 765/2008

20) »overensstemmelsesvurdering« : en proces til påvisning af, om de krav i denne forordning, der vedrører et EU-gødningsprodukt, er opfyldt

21) »overensstemmelsesvurderingsorgan« : et organ, der udfører overensstemmelsesvurderingsopgaver, herunder afprøvning, certificering og kontrol

22) »tilbagekaldelse« : enhver foranstaltning, der har til formål at opnå, at et EU-gødningsprodukt, der allerede er gjort tilgængeligt for slutbrugeren, returneres

23) »tilbagetrækning« : enhver foranstaltning, der har til formål at forhindre, at et EU-gødningsprodukt i forsyningskæden gøres tilgængeligt på markedet

24) »EU-harmoniseringslovgivning« : al EU-lovgivning, som harmoniserer betingelserne for markedsføring af produkter

25) »CE-mærkning« : mærkning, hvormed fabrikanten angiver, at EU-gødningsproduktet er i overensstemmelse med de gældende krav i EU-harmoniseringslovgivning om anbringelse af denne mærkning.

Artikel 3

Fri bevægelighed

1. Medlemsstaterne må af grunde, der vedrører sammensætning, mærkning eller andre aspekter omfattet af denne forordning, ikke hindre tilgængeliggørelse på markedet af EU-gødningsprodukter, der opfylder bestemmelserne i denne forordning.

2. Uanset denne artikels stk. 1 kan en medlemsstat, der den 14. juli 2019 er omfattet af en undtagelse fra artikel 5 i forordning (EF) nr. 2003/2003 vedrørende cadmiumindhold i gødninger, som er indrømmet i overensstemmelse med artikel 114, stk. 4, i TEUF, fortsat anvende det nationale grænseværdi for cadmiumindhold i gødninger, der er gældende i den pågældende medlemsstat den 14. juli 2019, på EU-gødningsprodukter, indtil harmoniserede grænseværdier for cadmiumindhold i fosfatgødninger, som er lig med eller lavere end den grænseværdi, der gælder i den pågældende medlemsstat den 14. juli 2019, finder anvendelse på EU-plan.

3. Denne forordning er ikke til hinder for, at medlemsstaterne med henblik på at beskytte menneskers sundhed og miljøet kan opretholde eller vedtage bestemmelser, der er i overensstemmelse med traktaterne, vedrørende anvendelse af EU-gødningsprodukter, forudsat at disse bestemmelser ikke kræver nogen ændring af EU-gødningsprodukter, som er i overensstemmelse med denne forordning, og ikke har indflydelse på betingelserne for at gøre dem tilgængelige på markedet.

Artikel 4

Produktkrav

1. Et EU-gødningsprodukt skal: a) opfylde kravene i bilag I for den relevante produktfunktionskategori b) opfylde kravene i bilag II for den eller de relevante komponentmaterialekategorier, og c) mærkes i overensstemmelse med mærkningskravene i bilag III.

2. For så vidt angår forhold, der ikke er omfattet af bilag I eller II, må EU-gødningsprodukter ikke udgøre en risiko for menneskers, dyrs eller planters sundhed, for sikkerheden eller for miljøet.

3. Senest den 16. juli 2020 offentliggør Kommissionen en vejledning for fabrikanter og markedsovervågningsmyndigheder med klare oplysninger og eksempler vedrørende den i bilag III omhandlede mærknings udformning.

Artikel 5

Tilgængeliggørelse på markedet

EU-gødningsprodukter må kun gøres tilgængelige på markedet, hvis de overholder denne forordning.







KAPITEL II

ERHVERVSDRIVENDES FORPLIGTELSER

Artikel 6

Fabrikantens forpligtelser

1. Fabrikanten skal, når denne bringer EU-gødningsprodukter i omsætning, sikre, at de er konstrueret og fremstillet i overensstemmelse med kravene i bilag I og II.

2. Fabrikanten skal, før denne bringer EU-gødningsprodukter i omsætning, udarbejde den tekniske dokumentation og gennemføre eller få gennemført den relevante overensstemmelsesvurderingsprocedure, jf. artikel 15.

Når et sådant EU-gødningsprodukts overensstemmelse med de gældende krav i denne forordning er blevet dokumenteret ved denne overensstemmelsesvurderingsprocedure, skal fabrikanten udarbejde en EU-overensstemmelseserklæring og anbringe CE-mærkningen.

3. Fabrikanten skal opbevare den tekniske dokumentation og EU-overensstemmelseserklæringen i fem år, efter at det EU-gødningsprodukt, der er omfattet af disse dokumenter, er blevet bragt i omsætning.

Fabrikanten stiller på anmodning en kopi af EU-overensstemmelseserklæringen til rådighed for andre erhvervsdrivende.

4. Fabrikanten skal sikre, at der findes procedurer til sikring af, at EU-gødningsprodukter, der er del af en produktionsserie, fortsat er i overensstemmelse med denne forordning. Der skal i fornødent omfang tages hensyn til ændringer i disse EU-gødningsprodukters produktionsproces eller kendetegn og til ændringer i de harmoniserede standarder, de fælles specifikationer som omhandlet i artikel 14 eller andre tekniske specifikationer, som der er henvist til for at dokumentere eller anvendt for at kontrollere et EU-gødningsprodukts overensstemmelse med de gældende krav.

Når det anses for hensigtsmæssigt på grund af et EU-gødningsprodukts ydeevne eller de med produktet forbundne risici, skal fabrikanten foretage stikprøvekontrol af sådanne EU-gødningsprodukter, der er gjort tilgængelige på markedet, undersøge og om nødvendigt føre register over klager, EU-gødningsprodukter, der ikke opfylder kravene, og tilbagekaldelser af sådanne EU-gødningsprodukter og holde distributørerne orienteret om enhver sådan overvågning.

5. Fabrikanten skal sikre, at emballagen for EU-gødningsprodukter, som denne har bragt i omsætning, er forsynet med et type- eller batchnummer eller en anden form for angivelse, ved hjælp af hvilken de kan identificeres, eller hvis de pågældende EU-gødningsprodukter leveres uden emballage, at de krævede oplysninger fremgår af et dokument, der ledsager hvert gødningsprodukt.

6. Fabrikantens navn, registrerede firmanavn eller registrerede varemærke og postadresse, hvor denne kan kontaktes, skal fremgå af EU-gødningsproduktets emballage eller, hvis EU-gødningsproduktet leveres uden emballage, af et dokument, der ledsager EU-gødningsproduktet. Postadressen skal angive ét enkelt sted, hvor fabrikanten kan kontaktes. Sådanne oplysninger skal angives på et for slutbrugerne og markedsovervågningsmyndighederne let forståeligt sprog og skal være klare, forståelige og tydelige.

7. Fabrikanten skal sikre, at EU-gødningsprodukter ledsages af de oplysninger, der kræves i henhold til bilag III. Hvis et EU-gødningsprodukt leveres i emballage, skal oplysningerne figurere på en etiket, som er påsat denne emballage. Hvis emballagen er for lille til at indeholde samtlige oplysninger, skal de oplysninger, der ikke kan gives på etiketten, fremgå af en særskilt folder, der ledsager denne emballage. En sådan folder skal betragtes som en del af etiketten. Hvis EU-gødningsproduktet leveres uden emballage, skal samtlige oplysninger fremgå af en folder. Etiketten og folderen skal være tilgængelige for kontrolorganerne, når EU-gødningsproduktet er gjort tilgængeligt på markedet. Oplysningerne skal angives på et for slutbrugerne letforståeligt sprog fastsat af den pågældende medlemsstat og skal være klare, forståelige og tydelige.

8. Hvis en fabrikant finder eller har grund til at tro, at et EU-gødningsprodukt, denne har bragt i omsætning, ikke er i overensstemmelse med denne forordning, skal den pågældende straks træffe de nødvendige afhjælpende foranstaltninger for at bringe EU-gødningsproduktet i overensstemmelse med denne forordning eller om nødvendigt trække det tilbage fra markedet eller kalde det tilbage. Endvidere skal fabrikanten, hvis denne finder eller har grund til at tro, at et EU-gødningsprodukt, som den pågældende har bragt i omsætning, udgør en risiko for menneskers, dyrs eller planters sundhed, for sikkerheden eller for miljøet, straks underrette de kompetente nationale myndigheder herom i de medlemsstater, hvor den pågældende har gjort et EU-gødningsprodukt tilgængeligt på markedet, og give nærmere oplysninger om særlig den manglende overensstemmelse med lovgivningen og trufne afhjælpende foranstaltninger.

9. Fabrikanten skal på grundlag af en kompetent national myndigheds begrundede anmodning give den al den information og dokumentation på papir eller elektronisk, der er nødvendig for at dokumentere EU-gødningsproduktets overensstemmelse med denne forordning, på et for denne myndighed let forståeligt sprog. Den pågældende skal, hvis denne myndighed anmoder herom, samarbejde med den om foranstaltninger, der træffes for at eliminere risici ved et EU-gødningsprodukt, den pågældende har bragt i omsætning.

Artikel 7

Bemyndiget repræsentant

1. Fabrikanten kan ved skriftlig fuldmagt udpege en bemyndiget repræsentant.

Forpligtelserne i henhold til artikel 6, stk. 1, og forpligtelsen til at udarbejde teknisk dokumentation som omhandlet i artikel 6, stk. 2, må ikke være en del af den bemyndigede repræsentants fuldmagt.

2. En bemyndiget repræsentant skal udføre de opgaver, der er fastsat i den fuldmagt, denne har modtaget fra fabrikanten. Fuldmagten skal som minimum sætte den bemyndigede repræsentant i stand til: a) at opbevare EU-overensstemmelseserklæringen og den tekniske dokumentation, så de står til rådighed for de nationale markedsovervågningsmyndigheder i fem år, efter at EU-gødningsproduktet, der er omfattet af disse dokumenter, er blevet bragt i omsætning b) på grundlag af en kompetent national myndigheds begrundede anmodning at give den al den information og dokumentation, der er nødvendig for at dokumentere et EU-gødningsprodukts overensstemmelse med lovgivningen c) at samarbejde med de kompetente nationale myndigheder, hvis disse anmoder herom, om foranstaltninger, der træffes for at eliminere risici ved EU-gødningsprodukter, der er omfattet af den bemyndigede repræsentants fuldmagt.

Artikel 8

Importørens forpligtelser

1. Importøren må kun bringe EU-gødningsprodukter, der opfylder kravene, i omsætning.

2. Importøren skal, før denne bringer et EU-gødningsprodukt i omsætning, sikre, at fabrikanten har gennemført den relevante overensstemmelsesvurderingsprocedure, jf. artikel 15. Den pågældende skal sikre, at fabrikanten har udarbejdet den tekniske dokumentation, at EU-gødningsproduktet er ledsaget af den krævede dokumentation, og at fabrikanten har opfyldt kravene i artikel 6, stk. 5 og 6.

Hvis en importør finder eller har grund til at tro, at et EU-gødningsprodukt ikke er i overensstemmelse med denne forordning, må importøren ikke bringe EU-gødningsproduktet i omsætning, før det er blevet bragt i overensstemmelse med de gældende krav. Derudover skal importøren, hvis EU-gødningsproduktet udgør en risiko for menneskers, dyrs eller planters sundhed, for sikkerheden eller for miljøet, underrette fabrikanten og markedsovervågningsmyndighederne herom.

3. Importørens navn, registrerede firmanavn eller registrerede varemærke og postadresse, hvor denne kan kontaktes, skal fremgå af EU-gødningsproduktets emballage eller, hvis EU-gødningsproduktet leveres uden emballage, af et dokument, der ledsager EU-gødningsproduktet. Kontaktoplysningerne skal angives på et for slutbrugerne og markedsovervågningsmyndighederne let forståeligt sprog.

4. Importøren skal sikre, at EU-gødningsprodukter ledsages af de oplysninger, der kræves i henhold til bilag III. Hvis et EU-gødningsprodukt leveres i emballage, skal oplysningerne figurere på en etiket, som er påsat denne emballage. Hvis emballagen er for lille til at indeholde samtlige oplysninger, skal de oplysninger, der ikke kan gives på etiketten, fremgå af en særskilt folder, der ledsager denne emballage. En sådan folder skal betragtes som en del af etiketten. Hvis EU-gødningsproduktet leveres uden emballage, skal samtlige oplysninger fremgå af en folder. Etiketten og folderen skal være tilgængelige for kontrolorganerne, når EU-gødningsproduktet er gjort tilgængeligt på markedet. Oplysningerne skal angives på et for slutbrugerne letforståeligt sprog fastsat af den pågældende medlemsstat.

5. Importøren skal sikre, at opbevarings- og transportbetingelserne for et EU-gødningsprodukt, som denne har ansvaret for, ikke bringer dets overensstemmelse med kravene i bilag I eller III i fare.

6. Når det anses for hensigtsmæssigt på grund af et EU-gødningsprodukts ydeevne eller de med produktet forbundne risici, skal importøren foretage stikprøvekontrol af sådanne EU-gødningsprodukter, der er gjort tilgængelige på markedet, undersøge og om nødvendigt føre register over klager, EU-gødningsprodukter, der ikke opfylder kravene, og tilbagekaldelser af sådanne EU-gødningsprodukter og holde distributørerne orienteret om enhver sådan overvågning.

7. Hvis en importør finder eller har grund til at tro, at et EU-gødningsprodukt, denne har bragt i omsætning, ikke er i overensstemmelse med denne forordning, skal den pågældende straks træffe de nødvendige afhjælpende foranstaltninger for at bringe EU-gødningsproduktet i overensstemmelse med denne forordning eller om nødvendigt trække det tilbage fra markedet eller kalde det tilbage. Endvidere skal importøren, hvis denne finder eller har grund til at tro, at et EU-gødningsprodukt, som den pågældende har bragt i omsætning, udgør en risiko for menneskers, dyrs eller planters sundhed, for sikkerheden eller for miljøet, straks underrette de kompetente nationale myndigheder herom i de medlemsstater, hvor importøren har gjort EU-gødningsproduktet tilgængeligt på markedet, og give nærmere oplysninger om særlig den manglende overensstemmelse med lovgivningen og trufne afhjælpende foranstaltninger.

8. Importøren skal i fem år, efter at EU-gødningsproduktet er bragt i omsætning, opbevare en kopi af EU-overensstemmelseserklæringen, så den står til rådighed for markedsovervågningsmyndighederne, og sikre, at den tekniske dokumentation kan stilles til rådighed for disse myndigheder, hvis de anmoder herom.

Importøren stiller på anmodning en kopi af EU-overensstemmelseserklæringen til rådighed for andre erhvervsdrivende.

9. Importøren skal på grundlag af en kompetent national myndigheds begrundede anmodning give den al den information og dokumentation på papir eller elektronisk, der er nødvendig for at dokumentere EU-gødningsproduktets overensstemmelse med denne forordning, på et for denne myndighed let forståeligt sprog. Den pågældende skal, hvis denne myndighed anmoder herom, samarbejde med den om foranstaltninger, der træffes for at eliminere risici ved et EU-gødningsprodukt, den pågældende har bragt i omsætning.

Artikel 9

Distributørens forpligtelser

1. Distributøren skal, når denne gør et EU-gødningsprodukt tilgængeligt på markedet, handle med fornøden omhu for så vidt angår kravene i denne forordning.

2. Distributøren skal, før denne gør et EU-gødningsprodukt tilgængeligt på markedet, kontrollere, at det er ledsaget af den krævede dokumentation, herunder de oplysninger, som er omhandlet i artikel 6, stk. 7, eller artikel 8, stk. 4, der fremgår på en måde anført deri, på et sprog, der er let forståeligt for slutbrugerne i den medlemsstat, hvor EU-gødningsproduktet gøres tilgængeligt på markedet, og at fabrikanten og importøren har opfyldt kravene i henholdsvis artikel 6, stk. 5 og 6, og artikel 8, stk. 3.

Hvis en distributør finder eller har grund til at tro, at et EU-gødningsprodukt ikke er i overensstemmelse med denne forordning, må distributøren ikke gøre EU-gødningsproduktet tilgængeligt på markedet, før det er blevet bragt i overensstemmelse med de gældende krav. Derudover skal distributøren, hvis EU-gødningsproduktet udgør en risiko for menneskers, dyrs eller planters sundhed, for sikkerheden eller for miljøet, underrette fabrikanten eller importøren samt markedsovervågningsmyndighederne herom.

3. Distributøren skal sikre, at opbevarings- og transportbetingelserne for et EU-gødningsprodukt, som denne har ansvaret for, ikke bringer dets overensstemmelse med kravene i bilag I eller III i fare.

4. Hvis en distributør finder eller har grund til at tro, at et EU-gødningsprodukt, denne har gjort tilgængeligt på markedet, ikke er i overensstemmelse med denne forordning, skal den pågældende sikre sig, at der træffes de nødvendige afhjælpende foranstaltninger for at bringe EU-gødningsproduktet i overensstemmelse med lovgivningen eller om nødvendigt trække det tilbage fra markedet eller kalde det tilbage. Endvidere skal distributøren, hvis denne finder eller har grund til at tro, at et EU-gødningsprodukt, som den pågældende har gjort tilgængeligt på markedet, udgør en risiko for menneskers, dyrs eller planters sundhed, for sikkerheden eller for miljøet, straks underrette de kompetente nationale myndigheder herom i de medlemsstater, hvor distributøren har gjort EU-gødningsproduktet tilgængeligt på markedet, og give nærmere oplysninger om særlig den manglende overensstemmelse med lovgivningen og trufne afhjælpende foranstaltninger.

5. Distributøren skal på grundlag af en kompetent national myndigheds begrundede anmodning give den al den information og dokumentation på papir eller elektronisk, der er nødvendig for at dokumentere EU-gødningsproduktets overensstemmelse med denne forordning. Den pågældende skal, hvis denne myndighed anmoder herom, samarbejde med den om foranstaltninger, der træffes for at eliminere risici ved EU-gødningsprodukter, denne har gjort tilgængelige på markedet.

Artikel 10

Tilfælde, hvor fabrikantens forpligtelser finder anvendelse på importøren og distributøren

En importør eller distributør anses for at være fabrikant i denne forordnings forstand og er underlagt de samme forpligtelser som fabrikanten, jf. artikel 6, når denne importør eller distributør bringer et EU-gødningsprodukt i omsætning under sit navn eller varemærke eller ændrer et EU-gødningsprodukt, der allerede er bragt i omsætning, på en sådan måde, at det kan berøre overensstemmelsen med denne forordning.

Artikel 11

Importørers og distributørers pakning og ompakning

Hvis en importør eller distributør pakker eller ompakker et EU-gødningsprodukt og ikke betragtes som en fabrikant i henhold til artikel 10, skal denne importør eller distributør:

a) sikre, at emballagen bærer den pågældendes navn, registrerede firmanavn eller registrerede varemærke og postadresse med ordene »pakket af« eller »ompakket af« foran, og

b) opbevare et eksemplar af de oprindelige oplysninger, der er nævnt i artikel 6, stk. 7, eller artikel 8, stk. 4, så det står til rådighed for markedsovervågningsmyndighederne, i fem år efter at have gjort EU-gødningsproduktet tilgængeligt på markedet.

Artikel 12

Identifikation af erhvervsdrivende

1. Efter anmodning skal erhvervsdrivende over for markedsovervågningsmyndighederne identificere: a) enhver erhvervsdrivende, fra hvem de har fået leveret et EU-gødningsprodukt b) enhver erhvervsdrivende, som de har leveret et EU-gødningsprodukt til.

2. Erhvervsdrivende skal kunne forelægge de i stk. 1 nævnte oplysninger i fem år, efter at de har fået leveret EU-gødningsproduktet, og i fem år, efter at de har leveret EU-gødningsproduktet.







KAPITEL III

EU-GØDNINGSPRODUKTERS OVERENSSTEMMELSE

Artikel 13

Overensstemmelsesformodning

1. EU-gødningsprodukter, som er i overensstemmelse med harmoniserede standarder eller dele deraf, hvortil der er offentliggjort referencer i Den Europæiske Unions Tidende , formodes at være i overensstemmelse med de krav i bilag I, II og III, der er omfattet af disse standarder eller dele deraf.

2. Prøver til kontrol af EU-gødningsprodukters overensstemmelse med de krav, der er fastsat i bilag I, II og III, udføres på en pålidelig og reproducerbar måde. Prøver, som er i overensstemmelse med harmoniserede standarder eller dele deraf, hvortil der er offentliggjort referencer i Den Europæiske Unions Tidende , formodes at være pålidelige og reproducerbare, i det omfang prøverne er omfattet af disse standarder eller dele deraf.

Artikel 14

Fælles specifikationer

1. Kommissionen kan vedtage gennemførelsesretsakter, der fastsætter fælles specifikationer for de krav, der er fastsat i bilag I, II eller III, eller en prøve, jf. artikel 13, stk. 2, hvis: a) disse krav eller prøver ikke er omfattet af harmoniserede standarder eller dele deraf, hvortil der er offentliggjort referencer i Den Europæiske Unions Tidende b) Kommissionen iagttager unødige forsinkelser i forbindelse med vedtagelsen af de ønskede harmoniserede standarder, eller c) Kommissionen i overensstemmelse med proceduren i artikel 11, stk. 5, i forordning (EU) nr. 1025/2012 har besluttet at opretholde begrænsninger eller tilbagetrække referencerne til de harmoniserede standarder eller dele deraf, som de pågældende krav eller prøver er omfattet af.

Disse gennemførelsesretsakter vedtages efter undersøgelsesproceduren, jf. artikel 45, stk. 3.

2. EU-gødningsprodukter, der er i overensstemmelse med fælles specifikationer eller dele deraf, formodes at være i overensstemmelse med kravene i bilag I, II og III, der er omfattet af disse fælles specifikationer eller dele deraf.

3. Prøver til kontrol af EU-gødningsprodukters overensstemmelse med de krav, der er fastsat i bilag I, II og III, og som er i overensstemmelse med fælles specifikationer eller dele deraf, formodes at være pålidelige og reproducerbare, i det omfang prøverne er omfattet af disse fælles specifikationer eller dele deraf.

Artikel 15

Overensstemmelsesvurderingsprocedurer

1. Et EU-gødningsprodukts overensstemmelse med kravene i denne forordning vurderes i henhold til den relevante overensstemmelsesvurderingsprocedure i overensstemmelse med bilag IV.

2. Redegørelser og korrespondance vedrørende overensstemmelsesvurderingsprocedurer udarbejdes på det eller de officielle sprog i den medlemsstat, hvor det bemyndigede organ, der gennemfører overensstemmelsesvurderingsprocedurerne, er etableret, eller på et af dette organ godkendt sprog.

Artikel 16

EU-overensstemmelseserklæring

1. Det skal af EU-overensstemmelseserklæringen fremgå, at det er blevet dokumenteret, at kravene i denne forordning er opfyldt.

2. EU-overensstemmelseserklæringen skal følge den model, der er fastsat i bilag V, indeholde de elementer, der er anført i de relevante moduler i bilag IV, og ajourføres løbende. Den skal oversættes til det eller de sprog, der kræves af den medlemsstat, hvor EU-gødningsproduktet bringes i omsætning eller gøres tilgængeligt på markedet.

3. Hvis et EU-gødningsprodukt er omfattet af mere end én EU-retsakt, der kræver en EU-overensstemmelseserklæring, udarbejdes der en enkelt EU-overensstemmelseserklæring for alle sådanne EU-retsakter. Det skal af erklæringen fremgå, hvilke EU-retsakter den vedrører, og hvor disse er offentliggjort. Den kan tage form af et dossier bestående af de relevante individuelle EU-overensstemmelseserklæringer.

4. Ved at udarbejde en EU-overensstemmelseserklæring står fabrikanten inde for, at EU-gødningsproduktet opfylder de i denne forordning fastsatte krav.

Artikel 17

Generelle principper for CE-mærkning

CE-mærkningen er underlagt de generelle principper i artikel 30 i forordning (EF) nr. 765/2008.

Artikel 18

Regler og betingelser for anbringelse af CE-mærkningen

1. CE-mærkningen anbringes på EU-gødningsproduktets emballage eller, hvis EU-gødningsproduktet leveres uden emballage, i den medfølgende dokumentation til EU-gødningsproduktet, så den er synlig, letlæselig og ikke kan slettes.

2. CE-mærkningen anbringes, før EU-gødningsproduktet bringes i omsætning.

3. CE-mærkningen skal efterfølges af identifikationsnummeret for det bemyndigede organ som påkrævet i bilag IV.

Det bemyndigede organs identifikationsnummer anbringes af organet selv eller efter dettes anvisninger af fabrikanten eller dennes bemyndigede repræsentant.

4. Medlemsstaterne benytter sig af eksisterende mekanismer til sikring af, at CE-mærkningsordningen anvendes korrekt, og tager passende skridt i tilfælde af uretmæssig anvendelse af mærkningen.

Artikel 19

Affaldsfasens ophør

Denne forordning fastsætter kriterier for, hvornår materiale, der udgør affald som defineret i direktiv 2008/98/EF, kan ophøre med at være affald, hvis det indgår i et EU-gødningsprodukt, der opfylder kravene. I sådanne tilfælde udføres en nyttiggørelsesoperation i henholdt til denne forordning, inden materialet ophører med at være affald, og materialet anses for at opfylde betingelserne i artikel 6 i nævnte direktiv og derfor ikke længere for at være affald fra det øjeblik, hvor EU-overensstemmelseserklæringen blev udarbejdet.







KAPITEL IV

NOTIFIKATION AF OVERENSSTEMMELSESVURDERINGSORGANER

Artikel 20

Notifikation

Medlemsstaterne underretter Kommissionen og de øvrige medlemsstater om, hvilke organer der er bemyndiget til som tredjepart at udføre overensstemmelsesvurderingsopgaver i henhold til denne forordning.

Artikel 21

Bemyndigende myndigheder

1. Medlemsstaterne udpeger en bemyndigende myndighed, som er ansvarlig for at indføre og gennemføre de nødvendige procedurer for vurdering og notifikation af overensstemmelsesvurderingsorganer og overvågning af bemyndigede organer, herunder overensstemmelse med artikel 26.

2. Medlemsstaterne kan bestemme, at den i denne artikels stk. 1 omhandlede vurdering og overvågning skal foretages af et nationalt akkrediteringsorgan efter betydningen i forordning (EF) nr. 765/2008 i overensstemmelse med nævnte forordning.

3. Hvis den bemyndigende myndighed uddelegerer eller på anden måde overlader vurderingen, notifikationen eller overvågningen som omhandlet i denne artikels stk. 1 til et organ, som ikke er en statslig enhed, skal dette organ være en juridisk enhed og med de fornødne ændringer overholde kravene i artikel 22. Desuden skal dette organ have truffet foranstaltninger til dækning af erstatningsansvar i forbindelse med sine aktiviteter.

4. Den bemyndigende myndighed påtager sig det fulde ansvar for de opgaver, der udføres af det i stk. 3 nævnte organ.

Artikel 22

Krav til bemyndigende myndigheder

1. En bemyndigende myndighed skal oprettes på en sådan måde, at der ikke opstår interessekonflikter med overensstemmelsesvurderingsorganer.

2. En bemyndigende myndighed skal være organiseret og arbejde på en sådan måde, at der i dens arbejde sikres objektivitet og uvildighed.

3. En bemyndigende myndighed skal være organiseret på en sådan måde, at alle beslutninger om notifikation af overensstemmelsesvurderingsorganet træffes af kompetente personer, der ikke er identiske med dem, der foretog vurderingen.

4. En bemyndigende myndighed må ikke tilbyde eller udføre aktiviteter, som udføres af overensstemmelsesvurderingsorganer, eller rådgivningstjenester på forretnings- eller konkurrencemæssigt grundlag.

5. En bemyndigende myndighed skal sikre, at de indhentede oplysninger behandles fortroligt.

6. En bemyndigende myndighed skal have et tilstrækkeligt stort kompetent personale til, at den kan udføre sine opgaver behørigt.

Artikel 23

Oplysningspligt for bemyndigende myndigheder

Medlemsstaterne underretter Kommissionen om deres procedurer for vurdering og notifikation af overensstemmelsesvurderingsorganer og overvågning af bemyndigede organer og om eventuelle ændringer heraf.

Kommissionen offentliggør disse oplysninger.

Artikel 24

Krav vedrørende bemyndigede organer

1. I forbindelse med notifikation skal et overensstemmelsesvurderingsorgan opfylde kravene i stk. 2-11.

2. Overensstemmelsesvurderingsorganet skal oprettes i henhold til en medlemsstats nationale ret og være en juridisk person.

3. Overensstemmelsesvurderingsorganet skal være et tredjepartsorgan, der er uafhængigt af den organisation eller det EU-gødningsprodukt, det vurderer.

4. Overensstemmelsesvurderingsorganet, dets øverste ledelse og det personale, der er ansvarligt for at udføre overensstemmelsesvurderingsopgaverne, må ikke være konstruktør, fabrikant, leverandør, køber, ejer eller bruger af gødningsprodukter eller repræsentant for nogen af disse parter. Dette er ikke til hinder for anvendelse af gødningsprodukter, der er nødvendige for overensstemmelsesvurderingsorganets aktiviteter, eller anvendelse af sådanne gødningsprodukter i personligt øjemed.

Overensstemmelsesvurderingsorganet, dets øverste ledelse og det personale, der er ansvarligt for at udføre overensstemmelsesvurderingsopgaverne, må ikke være direkte involveret i konstruktion, fremstilling, markedsføring eller anvendelse af gødningsprodukter eller repræsentere parter, der deltager i disse aktiviteter. De må ikke deltage i aktiviteter, som kan være i strid med deres objektivitet og integritet i forbindelse med de overensstemmelsesvurderingsaktiviteter, de er bemyndiget til at udføre. Dette gælder navnlig rådgivningstjenester.

Overensstemmelsesvurderingsorganet skal sikre, at dets dattervirksomheders eller underentreprenørers aktiviteter ikke påvirker fortroligheden, objektiviteten og uvildigheden af dets overensstemmelsesvurderingsaktiviteter.

5. Overensstemmelsesvurderingsorganet og dets personale skal udføre overensstemmelsesvurderingsaktiviteterne med den størst mulige faglige integritet og den nødvendige tekniske kompetence på det specifikke område og må ikke påvirkes af nogen form for pression og incitament, navnlig af økonomisk art, som kan have indflydelse på deres afgørelser eller resultaterne af deres overensstemmelsesvurderingsaktiviteter, særlig fra personer eller grupper af personer, som har en interesse i resultaterne af disse aktiviteter.

6. Overensstemmelsesvurderingsorganet skal kunne gennemføre alle de overensstemmelsesvurderingsopgaver, som pålægges det ved bilag IV, og for hvilke det er blevet bemyndiget, uanset om disse opgaver udføres af overensstemmelsesvurderingsorganet selv eller på dets vegne og på dets ansvar.

Til enhver tid og for hver overensstemmelsesvurderingsprocedure og hver type eller kategori af EU-gødningsprodukter, som det er blevet bemyndiget for, skal overensstemmelsesvurderingsorganet have følgende til rådighed:

a) personale med teknisk viden og tilstrækkelig og relevant erfaring til at udføre overensstemmelsesvurderingsopgaverne

b) beskrivelser af de procedurer, i henhold til hvilke overensstemmelsesvurderingen foretages, således at gennemsigtigheden og muligheden for at reproducere disse procedurer sikres. Det skal have indført hensigtsmæssige politikker og procedurer, som skelner mellem de opgaver, det udfører som bemyndiget organ, og andre aktiviteter

c) procedurer, der sætter det i stand til at udføre sine aktiviteter under behørig hensyntagen til en virksomheds størrelse, den sektor, som den opererer inden for, dens struktur, hvor kompleks den pågældende produktteknologi er, og om fremstillingsprocessen har karakter af masse- eller serieproduktion.

Overensstemmelsesvurderingsorganet skal have de fornødne midler til at udføre de tekniske og administrative opgaver i forbindelse med overensstemmelsesvurderingsaktiviteterne på hensigtsmæssig vis og skal have adgang til alt nødvendigt udstyr og alle nødvendige faciliteter.

7. Det personale, der er ansvarligt for at udføre overensstemmelsesvurderingsopgaverne, skal have: a) en god teknisk og faglig uddannelse omfattende alle overensstemmelsesvurderingsaktiviteter inden for det område, på hvilket overensstemmelsesvurderingsorganet er blevet bemyndiget b) et tilstrækkeligt kendskab til kravene vedrørende de vurderinger, de foretager, og den nødvendige bemyndigelse til at udføre sådanne vurderinger c) et tilstrækkeligt kendskab til og en tilstrækkelig forståelse af de i bilag I, II og III omhandlede krav, de i artikel 13 omhandlede gældende harmoniserede standarder og de i artikel 14 omhandlede fælles specifikationer og de relevante bestemmelser i EU-harmoniseringslovgivningen og den nationale lovgivning d) evnen til at udarbejde de attester, redegørelser og rapporter, som dokumenterer, at vurderingerne er blevet foretaget.

8. Det skal sikres, at overensstemmelsesvurderingsorganet, dets øverste ledelse og det personale, der er ansvarligt for at udføre overensstemmelsesvurderingsopgaverne, arbejder uvildigt.

Aflønningen af den øverste ledelse og det personale, der er ansvarligt for at udføre et overensstemmelsesvurderingsorgans overensstemmelsesvurderingsopgaver, må ikke være afhængig af antallet af foretagne vurderinger eller af resultaterne af disse vurderinger.

9. Overensstemmelsesvurderingsorganet skal tegne en ansvarsforsikring, medmindre staten er ansvarlig i henhold til national ret, eller medlemsstaten selv er direkte ansvarlig for overensstemmelsesvurderingen.

10. Overensstemmelsesvurderingsorganets personale har tavshedspligt med hensyn til alle oplysninger, det kommer i besiddelse af ved udførelsen af dets opgaver i henhold til bilag IV, undtagen over for de kompetente myndigheder i den medlemsstat, hvor aktiviteterne udføres. Ejendomsrettigheder skal beskyttes.

11. Overensstemmelsesvurderingsorganet skal deltage i eller sikre, at dets personale, der er ansvarligt for at udføre overensstemmelsesvurderingsopgaverne, er orienteret om de relevante standardiseringsaktiviteter og aktiviteterne i den koordineringsgruppe af bemyndigede organer, der er nedsat i henhold til artikel 36, og skal som generelle retningslinjer anvende de administrative afgørelser og dokumenter, som er resultatet af nævnte gruppes arbejde.

Artikel 25

Formodning om bemyndigede organers overensstemmelse

Hvis et overensstemmelsesvurderingsorgan dokumenterer, at det opfylder kriterierne i de relevante harmoniserede standarder eller dele deraf, hvortil der er offentliggjort referencer i Den Europæiske Unions Tidende, formodes det at opfylde kravene i artikel 24, for så vidt som de gældende harmoniserede standarder dækker disse krav.

Artikel 26

Dattervirksomheder og underentreprise i tilknytning til bemyndigede organer

1. Hvis et bemyndiget organ giver bestemte opgaver i forbindelse med overensstemmelsesvurderingen i underentreprise eller anvender en dattervirksomhed, skal det sikre, at underentreprenøren eller dattervirksomheden opfylder kravene i artikel 24, og underrette den bemyndigende myndighed herom.

2. Det bemyndigede organ har det fulde ansvar for de opgaver, der udføres af underentreprenører eller dattervirksomheder, uanset hvor disse er etableret.

3. Aktiviteter kan kun gives i underentreprise eller udføres af en dattervirksomhed, hvis kunden har givet sit samtykke.

4. Det bemyndigede organ skal kunne stille de relevante dokumenter vedrørende vurderingen af underentreprenørens eller dattervirksomhedens kvalifikationer og det arbejde, som de har udført i henhold til bilag IV, til rådighed for den bemyndigende myndighed.

Artikel 27

Ansøgning om notifikation

1. Et overensstemmelsesvurderingsorgan skal indgive en ansøgning om notifikation til den bemyndigende myndighed i den medlemsstat, hvor det er etableret.

2. Ansøgningen om notifikation skal ledsages af en beskrivelse af de overensstemmelsesvurderingsaktiviteter, det eller de overensstemmelsesvurderingsmoduler og det eller de EU-gødningsprodukter, som organet hævder at være kompetent til, samt af et akkrediteringscertifikat udstedt af et nationalt akkrediteringsorgan, hvorved det attesteres, at overensstemmelsesvurderingsorganet opfylder kravene i artikel 24.

Artikel 28

Notifikationsprocedure

1. De bemyndigende myndigheder må kun notificere overensstemmelsesvurderingsorganer, som opfylder kravene i artikel 24.

2. De skal underrette Kommissionen og de øvrige medlemsstater ved hjælp af det elektroniske notifikationsværktøj, der er udviklet og forvaltes af Kommissionen.

3. Notifikationen skal indeholde fyldestgørende oplysninger om overensstemmelsesvurderingsaktiviteterne, det eller de pågældende overensstemmelsesvurderingsmoduler og det eller de pågældende EU-gødningsprodukter samt det i artikel 27, stk. 2, omhandlede akkrediteringscertifikat.

4. Det pågældende organ må kun udføre aktiviteter som bemyndiget organ, hvis Kommissionen eller de øvrige medlemsstater ikke har gjort indsigelse inden for to uger efter en notifikation.

Kun et sådant organ anses for at være et bemyndiget organ i denne forordnings forstand.

5. Den bemyndigende myndighed underretter Kommissionen og de øvrige medlemsstater om eventuelle relevante efterfølgende ændringer af notifikationen.

Artikel 29

Identifikationsnumre for og liste over bemyndigede organer

1. Kommissionen tildeler bemyndigede organer et identifikationsnummer.

Den tildeler kun ét identifikationsnummer, også selv om organet er bemyndiget i henhold til flere EU-retsakter.

2. Kommissionen offentliggør listen over organer, der er bemyndiget i henhold til denne forordning, herunder de identifikationsnumre, de er blevet tildelt, og de aktiviteter, til hvilke de er bemyndiget.

Kommissionen sikrer, at listen ajourføres.

Artikel 30

Ændringer af notifikationer

1. Hvis en bemyndigende myndighed har konstateret eller er blevet orienteret om, at et bemyndiget organ ikke længere opfylder kravene i artikel 24, eller at det ikke opfylder sine forpligtelser, begrænser, suspenderer eller inddrager den bemyndigende myndighed notifikationen, alt efter hvad der er mest hensigtsmæssigt, og afhængigt af i hvor alvorlig grad organet ikke opfylder disse krav eller forpligtelser. Den underretter straks Kommissionen og de øvrige medlemsstater herom.

2. Hvis en notifikation begrænses, suspenderes eller inddrages, eller hvis det bemyndigede organ har indstillet sine aktiviteter, træffer den bemyndigende medlemsstat de nødvendige foranstaltninger for at sikre, at dette organs sager enten behandles af et andet bemyndiget organ eller står til rådighed for de ansvarlige bemyndigende myndigheder og markedsovervågningsmyndigheder efter disses anmodning.

Artikel 31

Anfægtelse af bemyndigede organers kompetence

1. Kommissionen undersøger alle sager, hvor den tvivler på et bemyndiget organs kompetence eller på, at et bemyndiget organ fortsat opfylder de krav og forpligtelser, der påhviler det, og tilfælde, hvor den bliver gjort opmærksom på en sådan tvivl.

2. Den bemyndigende medlemsstat forelægger efter anmodning Kommissionen alle oplysninger om grundlaget for notifikationen eller det pågældende bemyndigede organs fortsatte kompetence.

3. Kommissionen sikrer, at alle følsomme oplysninger, den indhenter som led i sine undersøgelser, behandles fortroligt.

4. Hvis Kommissionen konstaterer, at et bemyndiget organ ikke eller ikke længere opfylder kravene vedrørende sin notifikation, vedtager den en gennemførelsesretsakt, der pålægger den bemyndigende medlemsstat at træffe de nødvendige afhjælpende foranstaltninger, herunder om nødvendigt inddragelse af notifikationen.

Denne gennemførelsesretsakt vedtages efter rådgivningsproceduren, jf. artikel 45, stk. 2.

Artikel 32

Proceduremæssige forpligtelser for bemyndigede organer

1. Bemyndigede organer skal foretage overensstemmelsesvurderinger i overensstemmelse med de overensstemmelsesvurderingsprocedurer, der er fastsat i bilag IV.

2. Overensstemmelsesvurderingerne skal foretages på en forholdsmæssigt afpasset måde, således at de erhvervsdrivende ikke pålægges unødige byrder. Bemyndigede organer skal udføre deres aktiviteter under behørig hensyntagen til en virksomheds størrelse, den sektor, som den opererer inden for, dens struktur, hvor kompleks den pågældende produktteknologi er, og om fremstillingsprocessen har karakter af masse- eller serieproduktion.

I denne forbindelse skal de dog respektere den grad af strenghed og det beskyttelsesniveau, der kræves for EU-gødningsproduktets overensstemmelse med denne forordning.

3. Hvis et bemyndiget organ finder, at de krav, der er fastsat i bilag I, II eller III eller i de dertil svarende harmoniserede standarder, fælles specifikationer som omhandlet i artikel 14 eller andre tekniske specifikationer, ikke er opfyldt af fabrikanten, anmoder det fabrikanten om at træffe passende afhjælpende foranstaltninger og udsteder hverken en attest eller en afgørelse om godkendelse.

4. Hvis et bemyndiget organ i forbindelse med overensstemmelsesovervågning, efter at der allerede er blevet udstedt en attest eller en afgørelse om godkendelse, finder, at et EU-gødningsprodukt ikke længere opfylder kravene, anmoder det fabrikanten om at træffe passende afhjælpende foranstaltninger og suspenderer eller inddrager om nødvendigt attesten eller afgørelsen om godkendelse.

5. Hvis der ikke træffes afhjælpende foranstaltninger, eller hvis disse ikke har den ønskede virkning, skal det bemyndigede organ begrænse, suspendere eller inddrage eventuelle attester eller afgørelser om godkendelse, alt efter hvad der er mest hensigtsmæssigt.

Artikel 33

Appel af afgørelser truffet af bemyndigede organer

Medlemsstaterne sikrer, at de bemyndigede organers afgørelser kan appelleres.

Artikel 34

Oplysningspligt for bemyndigede organer

1. De bemyndigede organer underretter den bemyndigende myndighed om: a) tilfælde, hvor udstedelse af en attest eller en afgørelse om godkendelse er blevet nægtet, samt begrænsninger, suspenderinger eller inddragelser af en attest eller en afgørelse om godkendelse b) alle forhold, der har indflydelse på omfanget af eller betingelserne for notifikationen c) anmodninger om information om udførte overensstemmelsesvurderingsaktiviteter, som de har modtaget fra markedsovervågningsmyndighederne d) efter anmodning, overensstemmelsesvurderingsaktiviteter, der er udført inden for det område, hvor de er bemyndiget, og enhver anden aktivitet, der er udført, herunder grænseoverskridende aktiviteter og underentreprise.

2. Bemyndigede organer skal give de øvrige organer, der er bemyndiget i henhold til denne forordning, og som udfører lignende overensstemmelsesvurderingsaktiviteter og dækker samme EU-gødningsprodukter, relevante oplysninger om spørgsmål vedrørende negative og, efter anmodning, positive overensstemmelsesvurderingsresultater.

Artikel 35

Erfaringsudveksling

Kommissionen sørger for, at der foregår erfaringsudveksling mellem medlemsstaternes nationale myndigheder med ansvar for notifikationspolitik.

Artikel 36

Koordinering af bemyndigede organer

Kommissionen sikrer, at der etableres passende koordinering og samarbejde mellem organer, der er bemyndiget i henhold til denne forordning, og at denne koordinering og dette samarbejde fungerer efter hensigten i form af en sektorspecifik gruppe af bemyndigede organer.

Bemyndigede organer deltager i arbejdet i denne gruppe enten direkte eller gennem udpegede repræsentanter.







KAPITEL V

OVERVÅGNING AF EU-MARKEDET, KONTROL AF EU-GØDNINGSPRODUKTER, DER INDFØRES PÅ EU-MARKEDET, OG BESKYTTELSESPROCEDURE PÅ EU-PLAN

Artikel 37

Overvågning af EU-markedet og kontrol af EU-gødningsprodukter, der indføres på EU-markedet

Artikel 16-29 i forordning (EF) nr. 765/2008 finder anvendelse på EU-gødningsprodukter.

Artikel 38

Procedure på nationalt plan for håndtering af EU-gødningsprodukter, der udgør en risiko

1. Hvis markedsovervågningsmyndighederne i en medlemsstat har tilstrækkelig grund til at antage, at et EU-gødningsprodukt udgør en risiko for menneskers, dyrs eller planters sundhed, for sikkerheden eller for miljøet, skal de foretage en evaluering af det pågældende EU-gødningsprodukt omfattende alle relevante krav, der er fastlagt i denne forordning. De relevante erhvervsdrivende skal med henblik herpå samarbejde med markedsovervågningsmyndighederne, i det omfang det er nødvendigt.

Hvis markedsovervågningsmyndighederne i forbindelse med den i første afsnit omhandlede evaluering finder, at EU-gødningsproduktet ikke opfylder kravene i denne forordning, pålægger de straks den relevante erhvervsdrivende at træffe alle fornødne afhjælpende foranstaltninger inden for en rimelig tidsfrist, som markedsovervågningsmyndighederne fastsætter i forhold til risikoens art, for at bringe gødningsproduktet i overensstemmelse med disse krav eller for at trække EU-gødningsproduktet tilbage fra markedet eller kalde det tilbage.

Markedsovervågningsmyndighederne underretter det relevante bemyndigede organ herom.

Artikel 21 i forordning (EF) nr. 765/2008 finder anvendelse på de i dette stykkes andet afsnit omhandlede foranstaltninger.

2. Hvis markedsovervågningsmyndighederne konstaterer, at den manglende overensstemmelse med kravene ikke er begrænset til deres nationale område, underretter de Kommissionen og de øvrige medlemsstater om resultaterne af evalueringen og om de foranstaltninger, de har pålagt den erhvervsdrivende at træffe.

3. Den erhvervsdrivende skal sikre, at der træffes alle fornødne afhjælpende foranstaltninger over for alle berørte EU-gødningsprodukter, som den erhvervsdrivende har gjort tilgængelige på markedet i hele Unionen.

4. Hvis den pågældende erhvervsdrivende inden for den frist, der er omhandlet i stk. 1, andet afsnit, ikke træffer de fornødne afhjælpende foranstaltninger, træffer markedsovervågningsmyndighederne de nødvendige foreløbige foranstaltninger for at forbyde eller begrænse tilgængeliggørelsen af EU-gødningsproduktet på det nationale marked, trække EU-gødningsproduktet tilbage fra markedet eller kalde det tilbage.

Markedsovervågningsmyndighederne underretter straks Kommissionen og de øvrige medlemsstater om sådanne foranstaltninger.

5. De i stk. 4, andet afsnit, omhandlede oplysninger skal omfatte alle tilgængelige informationer, især de nødvendige data til identifikation af EU-gødningsproduktet, der ikke opfylder kravene, EU-gødningsproduktets oprindelse, arten af den påståede manglende opfyldelse af kravene og af den pågældende risiko, arten og varigheden af de trufne nationale foranstaltninger samt de synspunkter, som den relevante erhvervsdrivende har fremsat. Markedsovervågningsmyndighederne skal navnlig oplyse, om den manglende overensstemmelse med kravene skyldes en af følgende: a) at EU-gødningsproduktet ikke opfylder kravene i bilag I, II eller III b) mangler ved de i artikel 13 omhandlede harmoniserede standarder c) mangler ved de i artikel 14 omhandlede fælles specifikationer.

6. Andre medlemsstater end den medlemsstat, der har indledt proceduren i denne artikel, underretter straks Kommissionen og de øvrige medlemsstater om de trufne foranstaltninger og om yderligere oplysninger, som de måtte råde over, om EU-gødningsproduktets manglende overensstemmelse med kravene og om deres indsigelser, hvis de ikke er indforstået med den trufne nationale foranstaltning.

7. Hvis der ikke inden for tre måneder efter modtagelsen af de i stk. 4, andet afsnit, omhandlede oplysninger er blevet gjort indsigelse af en medlemsstat eller Kommissionen mod en foreløbig foranstaltning truffet af en medlemsstat, anses foranstaltningen for at være berettiget.

8. Medlemsstaterne sikrer, at de fornødne restriktive foranstaltninger, f.eks. tilbagetrækning af EU-gødningsproduktet fra markedet, straks træffes med hensyn til det berørte EU-gødningsprodukt.

9. Markedsovervågningsmyndighedernes forpligtelser i henhold til denne artikel berører ikke medlemsstaternes mulighed for at regulere gødningsprodukter, som ikke er EU-gødningsprodukter.

Artikel 39

EU-beskyttelsesprocedure

1. Hvis der efter afslutningen af proceduren i artikel 38, stk. 3 og 4, gøres indsigelse mod en foranstaltning truffet af en medlemsstat, eller hvis Kommissionen finder, at den nationale foranstaltning er i modstrid med EU-retten, drøfter Kommissionen straks spørgsmålet med medlemsstaterne og den eller de relevante erhvervsdrivende og evaluerer den nationale foranstaltning. På grundlag af resultaterne af denne evaluering vedtager Kommissionen en gennemførelsesretsakt i form af en afgørelse, der fastslår, hvorvidt den nationale foranstaltning er berettiget eller ej.

Hvis den nationale foranstaltning anses for at være berettiget, skal afgørelsen påbyde samtlige medlemsstater at træffe de nødvendige foranstaltninger for at sikre, at EU-gødningsproduktet, der ikke opfylder kravene, trækkes tilbage fra deres marked, og underrette Kommissionen herom.

Hvis den nationale foranstaltning anses for at være uberettiget, skal afgørelsen påbyde den pågældende medlemsstat at trække den tilbage.

Kommissionen retter sin afgørelse til alle medlemsstaterne og meddeler den straks til disse samt til den eller de relevante erhvervsdrivende.

2. Hvis den nationale foranstaltning anses for at være berettiget, og hvis EU-gødningsproduktets manglende overensstemmelse med kravene tilskrives mangler ved de harmoniserede standarder som omhandlet i denne forordnings artikel 38, stk. 5, litra b), anvender Kommissionen proceduren i artikel 11 i forordning (EU) nr. 1025/2012.

3. Hvis den nationale foranstaltning anses for at være berettiget, og hvis EU-gødningsproduktets manglende overensstemmelse med kravene tilskrives mangler ved de fælles specifikationer som omhandlet i artikel 38, stk. 5, litra c), vedtager Kommissionen snarest muligt gennemførelsesretsakter om ændring eller ophævelse af de pågældende fælles specifikationer.

Disse gennemførelsesretsakter vedtages efter undersøgelsesproceduren, jf. artikel 45, stk. 3.

Artikel 40

EU-gødningsprodukter, som opfylder kravene, men som udgør en risiko

1. Hvis en medlemsstat efter at have foretaget en evaluering i henhold til artikel 38, stk. 1, finder, at et EU-gødningsprodukt, selv om det er i overensstemmelse med denne forordning, udgør en risiko for menneskers, dyrs eller planters sundhed, sikkerheden eller miljøet, pålægger den snarest muligt den pågældende erhvervsdrivende at træffe alle nødvendige foranstaltninger inden for en rimelig tidsfrist, som markedsovervågningsmyndigheden fastsætter i forhold til risikoens art, for at sikre, at det pågældende EU-gødningsprodukt, når det er gjort tilgængeligt på markedet, ikke længere udgør en risiko, eller for at trække EU-gødningsproduktet tilbage fra markedet eller kalde det tilbage.

2. Den erhvervsdrivende skal sikre, at der træffes afhjælpende foranstaltninger over for alle de EU-gødningsprodukter, som den erhvervsdrivende har gjort tilgængelige på markedet i hele Unionen.

3. Medlemsstaten underretter straks Kommissionen og de øvrige medlemsstater herom. Underretningen skal indeholde alle tilgængelige oplysninger, især de nødvendige data til identifikation af EU-gødningsproduktet, dette EU-gødningsprodukts oprindelse og forsyningskæde, arten af den pågældende risiko og arten og varigheden af de trufne nationale foranstaltninger.

4. Kommissionen drøfter straks spørgsmålet med medlemsstaterne og den eller de relevante erhvervsdrivende og evaluerer de trufne nationale foranstaltninger. På grundlag af resultaterne af denne evaluering vedtager Kommissionen en gennemførelsesretsakt i form af en afgørelse, der fastslår, hvorvidt den nationale foranstaltning er berettiget eller ej, og om nødvendigt påbyder passende foranstaltninger

Disse gennemførelsesretsakter vedtages efter undersøgelsesproceduren, jf. artikel 45, stk. 3.

Når det er bydende nødvendigt i behørigt begrundede særligt hastende tilfælde vedrørende beskyttelse af menneskers, dyrs eller planters sundhed, sikkerheden eller miljøet, vedtager Kommissionen efter proceduren i artikel 45, stk. 4, gennemførelsesretsakter, der finder anvendelse straks.

5. Kommissionen retter sin afgørelse til alle medlemsstaterne og meddeler den straks til disse samt til den eller de relevante erhvervsdrivende.

Artikel 41

Formel manglende overensstemmelse med kravene

1. Uanset artikel 38 skal en medlemsstat, hvis den konstaterer et af følgende forhold vedrørende et EU-gødningsprodukt, pålægge den relevante erhvervsdrivende at bringe den manglende overensstemmelse med kravene til ophør: a) CE-mærkningen er anbragt i modstrid med artikel 30 i forordning (EF) nr. 765/2008 eller med nærværende forordnings artikel 18. b) Identifikationsnummeret for det bemyndigede organ er anbragt i modstrid med artikel 18 eller er ikke blevet anbragt som påkrævet i artikel 18. c) Der er ikke udarbejdet en EU-overensstemmelseserklæring, eller den er ikke udarbejdet korrekt. d) Den tekniske dokumentation er enten ikke til rådighed eller ikke fuldstændig. e) De i artikel 6, stk. 6, eller artikel 8, stk. 3, omhandlede oplysninger mangler, er ukorrekte eller er ufuldstændige. f) Et eller flere af de øvrige administrative krav i artikel 6 eller 8 er ikke opfyldt.

2. Hvis der fortsat er tale om manglende overensstemmelse som omhandlet i stk. 1, træffer den pågældende medlemsstat alle nødvendige foranstaltninger for at begrænse eller forbyde, at EU-gødningsproduktet gøres tilgængeligt på markedet, eller sikre, at det kaldes tilbage eller trækkes tilbage fra markedet.

Medlemsstaternes forpligtelser i denne henseende berører ikke deres mulighed for at regulere gødningsprodukter, som ikke er EU-gødningsprodukter.







KAPITEL VI

DELEGEREDE BEFØJELSER OG UDVALGSPROCEDURE

Artikel 42

Ændring af bilag

1. Kommissionen tillægges beføjelser til at vedtage delegerede retsakter i overensstemmelse med artikel 44 vedrørende ændring af bilag I, med undtagelse af grænseværdierne for cadmium og definitionerne af, eller andre elementer vedrørende anvendelsesområdet for, produktfunktionskategorier, og om ændring af bilag II, III og IV for at tilpasse dem til den tekniske udvikling og lette adgangen til det indre marked og den frie bevægelighed for EU-gødningsprodukter: a) som har potentialet til at blive gjort til genstand for betydelig handel på det indre marked, og b) for hvilke der er videnskabelig evidens for, at de i) ikke udgør en risiko for menneskers, dyrs eller planters sundhed, sikkerheden eller miljøet, og ii) sikrer agronomisk effektivitet.

Kommissionen skal i forbindelse med vedtagelsen af delegerede retsakter, som indfører nye grænseværdier for forurenende stoffer i bilag I, tage hensyn til videnskabelige udtalelser fra Den Europæiske Fødevaresikkerhedsautoritet, Det Europæiske Kemikalieagentur eller Kommissionens Fælles Forskningscenter, alt efter hvad der er relevant.

Hvis Kommissionen vedtager delegerede retsakter for at tilføje eller revidere komponentmaterialekategorier med henblik på at medtage materialer, der kan anses som at være nyttiggjort affald eller biprodukter i den i direktiv 2008/98/EF anvendte betydning, skal disse delegerede retsakter udtrykkeligt udelukke sådanne materialer fra komponentmaterialekategori 1 og 11 i bilag II til denne forordning.

Kommissionen skal i forbindelse med vedtagelsen af delegerede retsakter i medfør af dette stykke særligt prioritere animalske biprodukter, biprodukter i den i direktiv 2008/98/EF anvendte betydning og nyttiggjort affald, navnlig fra landbrugssektoren og landbrugsfødevareindustrien, samt materialer og produkter, som allerede lovligt er bragt i omsætning i en eller flere medlemsstater.

2. Kommissionen vurderer hurtigst muligt efter den 15. juli 2019 struvit-, biokul- og askebaserede produkter. Hvis det i denne vurdering konkluderes, at kriterierne i stk. 1, litra b), er opfyldt, vedtager Kommissionen delegerede retsakter i henhold til stk. 1 med henblik på at medtage disse materialer i bilag II.

3. Kommissionen må kun vedtage delegerede retsakter i henhold til stk. 1 om ændring af bilag II til denne forordning for i komponentmaterialekategorierne at medtage materialer, som efter en nyttiggørelsesoperation ikke længere er affald, hvis reglerne for nyttiggørelse i det pågældende bilag, som er vedtaget før medtagelsen på listen, sikrer, at materialerne opfylder betingelserne i artikel 6 i direktiv 2008/98/EF.

4. Kommissionen må kun vedtage delegerede retsakter i henhold til stk. 1 om ændring af bilag II for at tilføje nye mikroorganismer eller stammer af mikroorganismer eller yderligere forarbejdningsmetoder til komponentmaterialekategorien for sådanne organismer efter at have kontrolleret, hvilke stammer af den supplerende mikroorganisme der opfylder betingelserne i stk. 1, litra b), på grundlag af følgende data: a) mikroorganismens navn b) mikroorganismens taksonomiske klassifikation: slægt, art, stamme og tilvejebringelsesmetode c) videnskabelig litteratur, der rapporterer om sikker produktion, bevaring og anvendelse af mikroorganismen d) taksonomisk forbindelse til arter af mikroorganismer, der opfylder kravene til QPS (Qualified Presumption of Safety - betinget antagelse om sikkerhed) fastsat af Den Europæiske Fødevaresikkerhedsautoritet e) oplysninger om fremstillingsprocessen, herunder, hvor det er relevant, forarbejdningsmetoder som spraytørring, fluid bed-tørring, statisk tørring, centrifugering, varmeinaktivering, filtrering og findeling f) oplysninger om identiteten af og grænseværdierne for intermediære reststoffer, toksiner eller mikrobielle metabolitter i komponentmaterialet, og g) naturlig forekomst, overlevelse og mobilitet i miljøet.

5. Kommissionen må kun vedtage delegerede retsakter i henhold til stk. 1 om ændring af bilag II til denne forordning for at tilføje afledte produkter i henhold til forordning (EF) nr. 1069/2009 i komponentmaterialekategorierne, hvis der er fastlagt et slutpunkt i fremstillingskæden i overensstemmelse med artikel 5, stk. 2, i nævnte forordning.

Kommissionen vurderer sådanne afledte produkter med hensyn til relevante aspekter, som der ikke er blevet taget højde for med henblik på fastlæggelsen af et slutpunkt i fremstillingskæden i overensstemmelse med forordning (EF) nr. 1069/2009. Hvis det i vurderingen konkluderes, at kriterierne i denne artikels stk. 1, litra b), er opfyldt, vedtager Kommissionen straks delegerede retsakter i henhold til denne artikels stk. 1 for hurtigst muligt at medtage disse materialer i tabellen i komponentmaterialekategori 10 i bilag II, del II, til nærværende forordning, når et sådant slutpunkt er fastlagt.

6. Senest den 16. juli 2024 vurderer Kommissionen bionedbrydelighedskriterier for polymerer, der er omhandlet i punkt 2 i komponentmaterialekategori 9 i bilag II, del II, og testmetoder for at kontrollere overensstemmelse med disse kriterier og vedtager, hvis det er relevant, delegerede retsakter i henhold til stk. 1, som fastsætter disse kriterier.

Sådanne kriterier skal sikre at:

a) polymeren kan nedbrydes fysisk og biologisk ved naturlige jordbundsforhold og i vandmiljø i hele Unionen, således at den til sidst nedbrydes til udelukkende carbondioxid, biomasse og vand

b) mindst 90 % af polymerens organiske carbon er omdannet til carbondioxid i løbet af en periode på højst 48 måneder efter udløbet af den angivne funktionsperiode for EU-gødningsproduktet, som er anført på etiketten, og sammenlignet med en passende standard i bionedbrydelighedstesten, og

c) anvendelsen af polymerer ikke fører til ophobning af plast i miljøet.

7. Senest den 16. juli 2022 vedtager Kommissionen delegerede retsakter i overensstemmelse med artikel 44 vedrørende supplering af punkt 3 i komponentmaterialekategori 11 i bilag II, del II, til denne forordning ved at fastlægge kriterier for agronomisk effektivitet og sikkerhed i forbindelse med anvendelse af biprodukter i den i direktiv 2008/98/EF anvendte betydning i EU-gødningsprodukter. Sådanne kriterier skal afspejle den aktuelle produktfremstillingspraksis, den teknologiske udvikling og den seneste videnskabelige evidens.

8. Kommissionen tillægges beføjelse til at vedtage delegerede retsakter i overensstemmelse med artikel 44 vedrørende ændring af bilag I, med undtagelse af grænseværdierne for cadmium, og bilag II, III og IV i lyset af ny videnskabelig evidens. Kommissionen bruger denne beføjelse, hvis en ændring på baggrund af en risikovurdering viser sig nødvendig for at sikre, at EU-gødningsprodukter, der opfylder kravene i denne forordning, under normale anvendelsesbetingelser ikke udgør en risiko for menneskers, dyrs eller planters sundhed, for sikkerheden eller for miljøet.

Artikel 43

Særskilte delegerede retsakter for særskilte komponentmaterialekategorier

Ved udøvelsen af sine beføjelser til at vedtage delegerede retsakter i henhold til artikel 42 vedtager Kommissionen en særskilt delegeret retsakt for hver komponentmaterialekategori i bilag II Disse delegerede retsakter skal omfatte enhver ændring af bilag I, III og IV, som er nødvendig som følge af ændring af bilag II.

Artikel 44

Udøvelse af de delegerede beføjelser

1. Beføjelsen til at vedtage delegerede retsakter tillægges Kommissionen på de i denne artikel fastsatte betingelser.

2. Beføjelsen til at vedtage delegerede retsakter, jf. artikel 42, tillægges Kommissionen for en periode på fem år fra den 15. juli 2019. Kommissionen udarbejder en rapport vedrørende delegationen af beføjelser senest ni måneder inden udløbet af femårsperioden. Delegationen af beføjelser forlænges stiltiende for perioder af samme varighed, medmindre Europa-Parlamentet eller Rådet modsætter sig en sådan forlængelse senest tre måneder inden udløbet af hver periode.

3. Den i artikel 42 omhandlede delegation af beføjelser kan til enhver tid tilbagekaldes af Europa-Parlamentet eller Rådet. En afgørelse om tilbagekaldelse bringer delegationen af de beføjelser, der er angivet i den pågældende afgørelse, til ophør. Den får virkning dagen efter offentliggørelsen af afgørelsen i Den Europæiske Unions Tidende eller på et senere tidspunkt, der angives i afgørelsen. Den berører ikke gyldigheden af de delegerede retsakter, der allerede er i kraft.

4. Inden vedtagelsen af en delegeret retsakt hører Kommissionen eksperter, som er udpeget af hver enkelt medlemsstat, i overensstemmelse med principperne i den interinstitutionelle aftale af 13. april 2016 om bedre lovgivning.

5. Så snart Kommissionen vedtager en delegeret retsakt, giver den samtidigt Europa-Parlamentet og Rådet meddelelse herom.

6. En delegeret retsakt vedtaget i henhold til artikel 42 træder kun i kraft, hvis hverken Europa-Parlamentet eller Rådet har gjort indsigelse inden for en frist på tre måneder fra meddelelsen af den pågældende retsakt til Europa-Parlamentet og Rådet, eller hvis Europa-Parlamentet og Rådet inden udløbet af denne frist begge har underrettet Kommissionen om, at de ikke agter at gøre indsigelse. Fristen forlænges med tre måneder på Europa-Parlamentets eller Rådets initiativ.

Artikel 45

Udvalgsprocedure

1. Kommissionen bistås af Udvalget for Gødningsprodukter. Dette udvalg er et udvalg som omhandlet i forordning (EU) nr. 182/2011.

2. Når der henvises til dette stykke, finder artikel 4 i forordning (EU) nr. 182/2011 anvendelse.

3. Når der henvises til dette stykke, finder artikel 5 i forordning (EU) nr. 182/2011 anvendelse.

4. Når der henvises til dette stykke, finder artikel 8 i forordning (EU) nr. 182/2011, sammenholdt med dennes artikel 5 anvendelse.







KAPITEL VII

ÆNDRINGER

Artikel 46

Ændring af forordning (EF) nr. 1069/2009

I forordning (EF) nr. 1069/2009 foretages følgende ændringer:

1) Artikel 5, stk. 2 og 3, affattes således: »2. For afledte produkter som omhandlet i artikel 32, 35 og 36, der ikke længere udgør nogen folke- eller dyresundhedsmæssig risiko af betydning, kan der fastlægges et slutpunkt i fremstillingskæden, hvorefter de ikke længere er underlagt kravene i denne forordning. Disse afledte produkter kan efterfølgende bringes i omsætning uden restriktioner inden for rammerne af denne forordning, og er ikke længere underkastet offentlige kontroller i overensstemmelse med denne forordning. Kommissionen tillægges beføjelse til at vedtage delegerede retsakter i overensstemmelse med artikel 51a vedrørende supplering af denne forordning ved at fastlægge et slutpunkt i fremstillingskæden, hvorefter afledte produkter omhandlet i dette stykke ikke længere er underlagt kravene i denne forordning. 3. I tilfælde af risici for folke- eller dyresundheden finder artikel 53 og 54 i forordning (EF) nr. 178/2002 vedrørende sundhedsmæssige beredskabsforanstaltninger tilsvarende anvendelse på de afledte produkter, der er omhandlet i nærværende forordnings artikel 32, 33 og 36. 4. Inden seks måneder efter den 15. juli 2019 indleder Kommissionen en første vurdering af afledte produkter som omhandlet i artikel 32, der allerede bruges bredt i Unionen som organiske gødningsstoffer og jordforbedringsmidler. Vurderingen omfatter som minimum følgende produkter: kødmel, benmel, kød- og benmel, blod fra dyr, hydrolyserede proteiner af kategori 3-materiale, forarbejdet husdyrgødning, kompost, biogasnedbrydningsaffald, fjermel, glycerin og andre produkter af kategori 2- eller kategori 3-materiale, der er afledt af produktion af biodiesel og brændstof fra vedvarende kilder, samt foder til selskabsdyr, foderstof og tyggepinde og tyggeben, der er blevet afvist af kommercielle årsager eller pga. tekniske svigt, og afledte produkter af blod fra dyr, huder og skin, hove og horn, guano fra flagermus og fugle, uld og hår, fjer og dun samt svinebørster. Hvis det i vurderingen konkluderes, at disse afledte produkter ikke længere udgør nogen folke- eller dyresundhedsmæssig risiko af betydning, skal Kommissionen hurtigst muligt og under alle omstændigheder senest seks måneder, efter at vurderingen er afsluttet, fastlægge et slutpunkt i fremstillingskæden, jf. nærværende artikels stk. 2.«

2) Følgende artikel indsættes: »Artikel 51a Udøvelse af de delegerede beføjelser 1. Beføjelsen til at vedtage delegerede retsakter tillægges Kommissionen på de i denne artikel fastsatte betingelser. 2. Beføjelsen til at vedtage delegerede retsakter, jf. artikel 5, stk. 2, tillægges Kommissionen for en periode på fem år fra den 15. juli 2019. Kommissionen udarbejder en rapport vedrørende delegationen af beføjelser senest ni måneder inden udløbet af femårsperioden. Delegationen af beføjelser forlænges stiltiende for perioder af samme varighed, medmindre Europa-Parlamentet eller Rådet modsætter sig en sådan forlængelse senest tre måneder inden udløbet af hver periode. 3. Den i artikel 5, stk. 2, omhandlede delegation af beføjelser kan til enhver tid tilbagekaldes af Europa-Parlamentet eller Rådet. En afgørelse om tilbagekaldelse bringer delegationen af de beføjelser, der er angivet i den pågældende afgørelse, til ophør. Den får virkning dagen efter offentliggørelsen af afgørelsen i Den Europæiske Unions Tidende eller på et senere tidspunkt, der angives i afgørelsen. Den berører ikke gyldigheden af de delegerede retsakter, der allerede er i kraft. 4. Inden vedtagelsen af en delegeret retsakt hører Kommissionen eksperter, som er udpeget af hver enkelt medlemsstat, i overensstemmelse med principperne i den interinstitutionelle aftale af 13. april 2016 om bedre lovgivning ( *1 ). 5. Så snart Kommissionen vedtager en delegeret retsakt, giver den samtidigt Europa-Parlamentet og Rådet meddelelse herom. 6. En delegeret retsakt vedtaget i henhold til artikel 5, stk. 2, træder kun i kraft, hvis hverken Europa-Parlamentet eller Rådet har gjort indsigelse inden for en frist på to måneder fra meddelelsen af den pågældende retsakt til Europa-Parlamentet og Rådet, eller hvis Europa-Parlamentet og Rådet inden udløbet af denne frist begge har underrettet Kommissionen om, at de ikke agter at gøre indsigelse. Fristen forlænges med to måneder på Europa-Parlamentets eller Rådets initiativ.

Artikel 47

Ændring af forordning (EF) nr. 1107/2009

I forordning (EF) nr. 1107/2009 foretages følgende ændringer:

1) I artikel 2, stk. 1, affattes litra b) således: »b) at påvirke planters livsprocesser, f.eks. ved at indvirke på planternes vækst, på anden måde end som næringsstof eller biostimulant til planter«.

2) I artikel 3 tilføjes følgende nummer: »34) »biostimulant til planter«: et produkt, der stimulerer planters næringsstofprocesser uafhængigt af produktets næringsstofindhold med det ene formål at forbedre et eller flere af følgende kendetegn ved planten eller dens rhizosfære: a) næringsstofudnyttelse b) tolerance over for abiotisk stress c) kvalitetsegenskaber d) tilgængelighed af afgrænsede næringsstoffer i jorden eller rhizosfæren.«

3) I artikel 80 tilføjes følgende stykke: »8. For så vidt angår et produkt, som er blevet meddelt tilladelse i medfør af artikel 32, stk. 1, på grundlag af en ansøgning indgivet inden den 15. juli 2019, og som efter denne dato er omfattet af definitionen i artikel 3, nr. 34), finder denne forordning fortsat anvendelse i den varighed, der er anført i tilladelsen.«







KAPITEL VIII

OVERGANGSBESTEMMELSER OG AFSLUTTENDE BESTEMMELSER

Artikel 48

Sanktioner

Medlemsstaterne fastsætter regler om sanktioner, der skal anvendes i tilfælde af overtrædelser af bestemmelserne i denne forordning, og træffer alle nødvendige foranstaltninger for at sikre, at de anvendes. Sanktionerne skal være effektive, stå i et rimeligt forhold til overtrædelsen og have afskrækkende virkning. Medlemsstaterne giver straks Kommissionen meddelelse om disse regler og foranstaltninger og underretter den straks om senere ændringer, der berører dem.

Artikel 49

Rapport

Senest den 16. juli 2026 forelægger Kommissionen Europa-Parlamentet og Rådet en rapport med en vurdering af denne forordnings anvendelse og dens generelle virkning for så vidt angår opfyldelsen af dens mål, herunder dens virkning for små og mellemstore virksomheder. Rapporten skal indeholde:

a) en vurdering af, hvordan det indre marked for gødningsprodukter fungerer, herunder effektiviteten af overensstemmelsesvurderingen og markedsovervågningen, og en analyse af virkningerne af den frivillige harmonisering på produktion, markedsandele og handelsstrømme for EU-gødningsprodukter og gødningsprodukter, der er bragt i omsætning i henhold til nationale regler

b) en gennemgang af grænseværdierne for cadmiumindholdet i fosfatgødninger med henblik på at vurdere mulighederne for at reducere disse grænseværdier til et passende lavere niveau på grundlag af de tilgængelige teknologier og videnskabelig evidens om eksponering for og ophobning af cadmium i miljøet under hensyntagen til miljøfaktorer, navnlig i forbindelse med jordbundsforhold og klimatiske forhold, sundhedsfaktorer samt socioøkonomiske faktorer, herunder hensynet til forsyningssikkerhed

c) en vurdering af anvendelsen af begrænsninger på indholdet af forurenende stoffer som fastsat i bilag I til denne forordning, eventuelle nye relevante videnskabelige oplysninger om toksiciteten og carcinogeniciteten af forurenende stoffer, hvis sådanne oplysninger bliver tilgængelige, herunder risiciene ved uranforurening i gødningsprodukter.

I rapporten skal der tages behørigt højde for teknologiske fremskridt og innovation samt standardiseringsprocesser, der har indvirkning på produktion og anvendelse af gødningsprodukter. Den ledsages om nødvendigt af et lovgivningsmæssigt forslag.

Artikel 50

Revision af bionedbrydelighed

Senest den 16. juli 2024 foretager Kommissionen en revision med henblik på at vurdere muligheden for at fastsætte bionedbrydelighedskriterier for plastfolier og muligheden for at lade dem indgå i komponentmaterialekategori 9 i bilag II, del II.

Artikel 51

Ophævelse af forordning (EF) nr. 2003/2003

Forordning (EF) nr. 2003/2003 ophæves med virkning fra den 16. juli 2022.

Henvisninger til den ophævede forordning gælder som henvisninger til nærværende forordning.

Artikel 52

Overgangsbestemmelser

Medlemsstaterne må ikke forhindre tilgængeliggørelsen på markedet af produkter, der blev bragt i omsætning som gødninger under betegnelsen »EF-gødning« i overensstemmelse med forordning (EF) nr. 2003/2003 inden den 16. juli 2022. Kapitel V finder dog tilsvarende anvendelse på sådanne produkter.

Artikel 53

Ikrafttræden og anvendelse

Denne forordning træder i kraft på tyvendedagen efter offentliggørelsen i Den Europæiske Unions Tidende.

Den finder anvendelse fra den 16. juli 2022.

Dog finder:

a) artikel 4, stk. 3, og artikel 14, 42, 43, 44, 45, 46 og 47 anvendelse fra den 15. juli 2019, og

b) artikel 20-36 anvendelse fra den 16. april 2020.

Denne forordning er bindende i alle enkeltheder og gælder umiddelbart i hver medlemsstat.









BILAG I

Produktfunktionskategorier (»PFC’er«) af EU-gødningsprodukter

DEL I

BETEGNELSER FOR PFC'ER

1. Gødning

A. Organisk gødning

I. Fast organisk gødning

II. Flydende organisk gødning

B. Organisk-mineralsk gødning

I. Fast organisk-mineralsk gødning

II. Flydende organisk-mineralsk gødning

C. Uorganisk gødning

I. Uorganisk makronæringsstofgødning

a) Fast uorganisk makronæringsstofgødning i) Ren fast uorganisk makronæringsstofgødning A) Ren fast uorganisk ammoniumnitratgødning med makronæringsstoffer og højt nitrogenindhold ii) Sammensat fast uorganisk makronæringsstofgødning A) Sammensat fast uorganisk ammoniumnitratgødning med makronæringsstoffer og højt nitrogenindhold

b) Flydende uorganisk makronæringsstofgødning i) Ren flydende uorganisk makronæringsstofgødning ii) Sammensat flydende uorganisk makronæringsstofgødning

II. Uorganisk mikronæringsstofgødning

a) Ren uorganisk mikronæringsstofgødning

b) Sammensat uorganisk mikronæringsstofgødning

2. Kalkningsmiddel

3. Jordforbedringsmiddel

A. Organisk jordforbedringsmiddel

B. Uorganisk jordforbedringsmiddel

4. Vækstmedium

5. Hæmmer

A. Nitrifikationshæmmer

B. Denitrifikationshæmmer

C. Ureasehæmmer

6. Biostimulant til planter

A. Mikrobiel biostimulant til planter

B. Ikkemikrobiel biostimulant til planter

7. Mekanisk gødningsproduktblanding

DEL II

KRAV VEDRØRENDE PFC

1. I denne del fastsættes kravene vedrørende de PFC'er, som EU-gødningsprodukter skal henhøre til i henhold til den funktion, der anprises.

2. De i dette bilag fastsatte krav for en bestemt PFC gælder for EU-gødningsprodukter i alle underkategorier af denne PFC.

3. Den anprisning, at et EU-gødningsprodukt opfylder kravene til funktionen som anført i dette bilag for den relevante PFC, skal understøttes af produktets virkemåde, det relative indhold af dets forskellige komponenter eller enhver anden relevant parameter.

4. Hvis det med sikkerhed og ubestrideligt følger af arten af eller fremstillingsprocessen for et EU-gødningsprodukt, at et bestemt krav (f.eks. fravær af et bestemt forurenende stof) er opfyldt, kan dette formodes i overensstemmelsesvurderingsproceduren uden verifikation (f.eks. prøvning) på fabrikantens ansvar.

▼M1

5. Restkoncentrationer af et farmakologisk virksomt stof som defineret i Europa-Parlamentets og Rådets forordning (EF) nr. 470/2009 ( 1 ) må kun forekomme i et EU-gødningsprodukt, hvis det pågældende stof enten:

— er medtaget i tabel 1 i bilaget til Kommissionens forordning (EU) nr. 37/2010 ( 2 ) eller

— har haft et referencegrundlag for tiltag, der er fastsat i overensstemmelse med Kommissionens forordning (EU) 2019/1871 ( 3 ), og stoffet eller restkoncentrationer heraf forekommer i EU-gødningsproduktet på et niveau under dette referencegrundlag.

▼M1

5a. Et EU-gødningsprodukt må kun indeholde et aktivstof som defineret i artikel 2, stk. 2, i forordning (EF) nr. 1107/2009, hvis det pågældende EU-gødningsprodukt ikke har en plantebeskyttelsesfunktion som omhandlet i artikel 2, stk. 1, i nævnte forordning.

▼B

6. Fosfonater må ikke bevidst være tilsat noget EU-gødningsprodukt. Utilsigtet forekomst af fosfonater må ikke overskride 0,5 masseprocent.

7. Kravene i dette bilag er udtrykt i oxideret form for visse næringsstoffer. Hvis overholdelsen vurderes på grundlag af forekomsten af det pågældende næringsstof i dets grundstofform, anvendes følgende omregningsfaktorer:

fosfor (P) = fosforpentoxid (P2O5) × 0,436

kalium (K) = kaliumoxid (K2O) × 0,830

calcium (Ca) = calciumoxid (CaO) × 0,715

magnesium (Mg) = magnesiumoxid (MgO) × 0,603

natrium (Na) = natriumoxid (Na2O) × 0,742

svovl (S) = svovltrioxid (SO3) × 0,400.

8. Kravene i dette bilag er udtrykt ved henvisning til organisk carbon (Corg). Hvis overholdelsen vurderes på grundlag af organisk materiale, anvendes følgende omregningsfaktor:

organisk carbon (Corg) = organisk materiale × 0,56.

PFC 1: GØDNING

En gødning er et EU-gødningsprodukt, hvis funktion er at forsyne planter eller svampe med næringsstoffer.

PFC 1(A): ORGANISK GØDNING

1. En organisk gødning skal indeholde:

— organisk carbon (C org ), og

— næringsstoffer

af udelukkende biologisk oprindelse.

En organisk gødning kan indeholde tørv, leonardit og brunkul, men ikke andre fossile materialer eller materialer, der er indlejret i geologiske formationer.

2. Forurenende stoffer i en organisk gødning må ikke overskride følgende grænseværdier:

a) cadmium (Cd): 1,5 mg/kg tørstof

b) hexavalent krom (Cr VI): 2 mg/kg tørstof

c) kviksølv (Hg): 1 mg/kg tørstof

d) nikkel (Ni): 50 mg/kg tørstof

e) bly (Pb): 120 mg/kg tørstof, og

f) uorganisk arsen (As): 40 mg/kg tørstof.

Der må ikke forekomme biuret (C2H5N3O2) i en organisk gødning.

3. Indholdet af kobber (Cu) i en organisk gødning må ikke overskride 300 mg/kg tørstof, og indholdet af zink (Zn) i en organisk gødning må ikke overskride 800 mg/kg tørstof.

4. Patogener i en organisk gødning må ikke overskride de grænseværdier, der er fastlagt i følgende tabel:







Mikroorganismer, der skal undersøges Prøveudtagningsplaner Grænseværdi n c m M Salmonella spp. 5 0 0 Ingen i 25 g eller 25 ml Escherichia coli eller Enterococcaceae 5 5 0 1 000 i 1 g eller 1 ml

Hvor:

n = antallet af udtagne prøver, der skal undersøges

c = antallet af udtagne prøver, hvor antallet af bakterier udtrykt i kolonidannende enheder (cfu) er mellem m og M

m = tærskelværdien for antallet af bakterier udtrykt i cfu, der anses for tilfredsstillende

M = maksimumsværdien for antallet af bakterier udtrykt i cfu.

PFC 1(A)(I): FAST ORGANISK GØDNING

1. En fast organisk gødning skal være i fast form.

2. En fast organisk gødning skal indeholde mindst ét af følgende deklarerede hovednæringsstoffer: nitrogen (N), fosforpentoxid (P2O5) eller kaliumoxid (K2O).

Hvis en fast organisk gødning kun indeholder ét deklareret hovednæringsstof, skal indholdet af dette næringsstof mindst være følgende:

a) 2,5 masseprocent total nitrogen (N)

b) 2 masseprocent total fosforpentoxid (P2O5), eller

c) 2 masseprocent total kaliumoxid (K2O).

Hvis en fast organisk gødning indeholder mere end ét deklareret hovednæringsstof, skal indholdet af disse næringsstoffer mindst være følgende:

a) 1 masseprocent total nitrogen (N)

b) 1 masseprocent total fosforpentoxid (P2O5), eller

c) 1 masseprocent total kaliumoxid (K2O).

Summen af indholdet af disse næringsstoffer skal være mindst 4 masseprocent.

3. Indholdet af organisk carbon (Corg) i en fast organisk gødning skal være mindst 15 masseprocent.

PFC 1(A)(II): FLYDENDE ORGANISK GØDNING

1. En flydende organisk gødning skal være i flydende form.

2. En flydende organisk gødning skal indeholde mindst ét af følgende deklarerede hovednæringsstoffer: nitrogen (N), fosforpentoxid (P2O5) eller kaliumoxid (K2O).

Hvis en flydende organisk gødning kun indeholder ét deklareret hovednæringsstof, skal indholdet af dette næringsstof mindst være følgende:

a) 2 masseprocent total nitrogen (N)

b) 1 masseprocent total fosforpentoxid (P2O5), eller

c) 2 masseprocent total kaliumoxid (K2O).

Hvis en flydende organisk gødning indeholder mere end ét deklareret hovednæringsstof, skal indholdet af disse næringsstoffer mindst være følgende:

a) 1 masseprocent total nitrogen (N)

b) 1 masseprocent total fosforpentoxid (P2O5), eller

c) 1 masseprocent total kaliumoxid (K2O).

Summen af indholdet af disse næringsstoffer skal være mindst 3 masseprocent.

3. Indholdet af organisk carbon (Corg) i en flydende organisk gødning skal være mindst 5 masseprocent.

PFC 1(B): ORGANISK-MINERALSK GØDNING

1. En organisk-mineralsk gødning skal være en co-formulering af:

a) en eller flere uorganiske gødninger som angivet i PFC 1(C), og

b) et eller flere materialer indeholdende: — organisk carbon (C org ), og — næringsstoffer af udelukkende biologisk oprindelse.

Organisk-mineralsk gødning kan indeholde tørv, leonardit og brunkul, men ikke andre fossile materialer eller materialer, der er indlejret i geologiske formationer.

2. Hvis en eller flere af de uorganiske gødninger i co-formuleringen er en ren eller sammensat fast uorganisk ammoniumnitratgødning med makronæringsstoffer og højt nitrogenindhold som angivet i PFC 1(C)(I)(a)(i-ii)(A), må en organisk-mineralsk gødning ikke indeholde 16 masseprocent eller mere nitrogen (N) hidrørende fra ammoniumnitrat (NH4NO3).

3. Forurenende stoffer i en organisk-mineralsk gødning må ikke overskride følgende grænseværdier:

a) cadmium (Cd): i) hvis det samlede indhold af fosfor (P) i en organisk-mineralsk gødning er på mindre end 5 masseprocent fosforpentoxid (P2O5)-ækvivalent: 3 mg/kg tørstof, eller ii) hvis det samlede indhold af fosfor (P) i en organisk-mineralsk gødning er på mindst 5 masseprocent fosforpentoxid (P2O5)-ækvivalent (»fosfatgødning«): 60 mg/kg fosforpentoxid (P2O5)

b) hexavalent krom (Cr VI): 2 mg/kg tørstof

c) kviksølv (Hg): 1 mg/kg tørstof

d) nikkel (Ni): 50 mg/kg tørstof

e) bly (Pb): 120 mg/kg tørstof

f) uorganisk arsen (As): 40 mg/kg tørstof, og

g) biuret (C2H5N3O2): 12 g/kg tørstof.

4. Indholdet af kobber (Cu) i en organisk-mineralsk gødning må ikke overskride 600 mg/kg tørstof, og indholdet af zink (Zn) i en organisk-mineralsk gødning må ikke overskride 1 500 mg/kg tørstof. Disse grænseværdier finder dog ikke anvendelse, hvis kobber (Cu) eller zink (Zn) bevidst er tilsat en organisk-mineralsk gødning for at korrigere mangel på mikronæringsstoffer i jorden og deklareres i overensstemmelse med bilag III.

5. Patogener i en organisk-mineralsk gødning må ikke overskride de grænseværdier, der er fastlagt i følgende tabel:







Mikroorganismer, der skal undersøges Prøveudtagningsplaner Grænseværdi n c m M Salmonella spp. 5 0 0 Ingen i 25 g eller 25 ml Escherichia coli eller Enterococcaceae 5 5 0 1 000 i 1 g eller 1 ml

Hvor:

n = antallet af udtagne prøver, der skal undersøges

c = antallet af udtagne prøver, hvor antallet af bakterier udtrykt i cfu er mellem m og M

m = tærskelværdien for antallet af bakterier udtrykt i cfu, der anses for tilfredsstillende

M = maksimumsværdien for antallet af bakterier udtrykt i cfu.

PFC 1(B)(I): FAST ORGANISK-MINERALSK GØDNING

1. En fast organisk-mineralsk gødning skal være i fast form.

2. En fast organisk-mineralsk gødning skal indeholde mindst ét af følgende deklarerede hovednæringsstoffer: nitrogen (N), fosforpentoxid (P2O5) eller kaliumoxid (K2O).

Hvis en fast organisk-mineralsk gødning kun indeholder ét deklareret hovednæringsstof, skal indholdet af dette næringsstoffet mindst være følgende:

a) 2,5 masseprocent total nitrogen (N), hvoraf 1 masseprocent skal være organisk nitrogen (Norg)

b) 2 masseprocent total fosforpentoxid (P2O5), eller

c) 2 masseprocent total kaliumoxid (K2O).

Hvis en fast organisk-mineralsk gødning indeholder mere end ét deklareret hovednæringsstof, skal indholdet af disse næringsstoffer mindst være følgende:

a) 2 masseprocent total nitrogen (N), hvoraf 0,5 masseprocent skal være organisk nitrogen (Norg)

b) 2 masseprocent total fosforpentoxid (P2O5), eller

c) 2 masseprocent total kaliumoxid (K2O).

Summen af indholdet af disse næringsstoffer skal være mindst 8 masseprocent.

3. Indholdet af organisk carbon (Corg) i en fast organisk-mineralsk gødning skal være mindst 7,5 masseprocent.

4. I en fast organisk-mineralsk gødning skal hver fysisk enhed indeholde organisk carbon (Corg) og alle næringsstoffer svarende til det deklarerede indhold. En fysisk enhed refererer til en af produktkomponenterne såsom granulat eller pellets.

PFC 1(B)(II): FLYDENDE ORGANISK-MINERALSK GØDNING

1. En flydende organisk-mineralsk gødning skal være i flydende form.

2. En flydende organisk-mineralsk gødning skal indeholde mindst ét af følgende deklarerede hovednæringsstoffer: nitrogen (N), fosforpentoxid (P2O5) eller kaliumoxid (K2O).

Hvis en flydende organisk-mineralsk gødning kun indeholder ét deklareret næringsstof, skal indholdet af dette næringsstof mindst være følgende:

a) 2 masseprocent total nitrogen (N), hvoraf 0,5 masseprocent skal være organisk nitrogen (Norg)

b) 2 masseprocent total fosforpentoxid (P2O5), eller

c) 2 masseprocent total kaliumoxid (K2O).

Hvis en flydende organisk-mineralsk gødning indeholder mere end ét deklareret hovednæringsstof, skal indholdet af disse næringsstoffer mindst være følgende:

a) 2 masseprocent total nitrogen (N), hvoraf 0,5 masseprocent skal være organisk nitrogen (Norg)

b) 2 masseprocent total fosforpentoxid (P2O5), eller

c) 2 masseprocent total kaliumoxid (K2O).

Summen af indholdet af disse næringsstoffer skal være mindst 6 masseprocent.

3. Indholdet af organisk carbon (Corg) i en flydende organisk-mineralsk gødning skal være mindst 3 masseprocent.

PFC 1(C): UORGANISK GØDNING

1. En uorganisk gødning er en gødning, der indeholder eller frigiver næringsstoffer i mineralsk form, bortset fra en organisk eller organisk-mineralsk gødning.

2. Ud over kravene i enten PFC 1(C)(I) eller PFC 1(C)(II) skal uorganisk gødning, der indeholder mere end 1 masseprocent organisk carbon (Corg), bortset fra organisk carbon (Corg) fra:

— chelatdannere eller kompleksdannere, jf. komponentmaterialekategori (CMC) 1, punkt 3, i bilag II, del II

— nitrifikations-, denitrifikations- eller ureasehæmmere jf. CMC 1, punkt 4, i bilag II, del II

— overfladebehandlingsmidler, jf. CMC 9, punkt 1, litra a), i bilag II, del II

— urea (CH 4 N 2 O), eller

— calciumcyanamid (CaCN 2 ),

opfylde kravet om, at patogener i en uorganiske gødning ikke må overskride de grænseværdier, der er fastlagt i følgende tabel:







Mikroorganismer, der skal undersøges Prøveudtagningsplaner Grænseværdi n c M M Salmonella spp. 5 0 0 Ingen i 25 g eller 25 ml Escherichia coli eller Enterococcaceae 5 5 0 1 000 i 1 g eller 1 ml

Hvor:

n = antallet af udtagne prøver, der skal undersøges

c = antallet af udtagne prøver, hvor antallet af bakterier udtrykt i cfu er mellem m og M

m = tærskelværdien for antallet af bakterier udtrykt i cfu, der anses for tilfredsstillende

M = maksimumsværdien for antallet af bakterier udtrykt i cfu.

PFC 1(C)(I): UORGANISK MAKRONÆRINGSSTOFGØDNING

1. En uorganisk makronæringsstofgødning har til formål at forsyne planter eller svampe med en eller flere af følgende makronæringsstoffer:

a) primært makronæringsstof: nitrogen (N), fosfor (P) eller kalium (K)

b) sekundært makronæringsstof: calcium (Ca), magnesium (Mg), natrium (Na) eller svovl (S).

2. Forurenende stoffer i en uorganisk makronæringsstofgødning må ikke overskride følgende grænseværdier:

a) cadmium (Cd): i) hvis det samlede indhold af fosfor (P) i en uorganisk makronæringsstofgødning er på mindre end 5 masseprocent fosforpentoxid (P2O5)-ækvivalent: 3 mg/kg tørstof, eller ii) hvis det samlede indhold af fosfor (P) i en uorganisk makronæringsstofgødning er på mindst 5 masseprocent fosforpentoxid (P2O5)-ækvivalent (»fosfatgødning«): 60 mg/kg fosforpentoxid (P2O5)

b) hexavalent krom (Cr VI): 2 mg/kg tørstof

c) kviksølv (Hg): 1 mg/kg tørstof

d) nikkel (Ni): 100 mg/kg tørstof

e) bly (Pb): 120 mg/kg tørstof

f) arsen (As): 40 mg/kg tørstof

g) biuret (C2H5N3O2): 12 g/kg tørstof

h) perchlorat (ClO4-): 50 mg/kg tørstof.

3. Indholdet af kobber (Cu) i en uorganisk makronæringsstofgødning må ikke overskride 600 mg/kg tørstof, og indholdet af zink (Zn) i en uorganisk makronæringsstofgødning må ikke overskride 1 500 mg/kg tørstof. Disse grænseværdier finder dog ikke anvendelse, hvis kobber (Cu) eller zink (Zn) bevidst er tilsat en uorganisk makronæringsstofgødning for at korrigere mangel på mikronæringsstoffer i jorden og deklareres i overensstemmelse med bilag III.

PFC 1(C)(I)(A): FAST UORGANISK MAKRONÆRINGSSTOFGØDNING

En fast uorganisk makronæringsstofgødning skal være i fast form.

PFC 1(C)(I)(A)(I): REN FAST UORGANISK MAKRONÆRINGSSTOFGØDNING

1. En ren fast uorganisk makronæringsstofgødning skal have et deklareret indhold af enten

a) kun et makronæringsstof (nitrogen (N), fosfor (P), kalium (K), calcium (Ca), magnesium (Mg), natrium (Na), svovl (S)), eller

b) kun et primært makronæringsstof (nitrogen (N), fosfor (P), kalium (K)) og et eller flere sekundære makronæringsstoffer (calcium (Ca), magnesium (Mg), natrium (Na), svovl (S)).

2. Hvis en ren fast uorganisk makronæringsstofgødning kun indeholder et deklareret makronæringsstof (nitrogen (N), fosfor (P), kalium (K), calcium (Ca), magnesium (Mg), natrium (Na), svovl (S)), skal indholdet af dette makronæringsstof mindst være følgende:

a) 10 masseprocent total nitrogen (N)

b) 12 masseprocent total fosforpentoxid (P2O5)

c) 6 masseprocent total kaliumoxid (K2O)

d) 5 masseprocent total magnesiumoxid (MgO)

e) 12 masseprocent total calciumoxid (CaO)

f) 10 masseprocent total svovltrioxid (SO3), eller

g) 1 masseprocent total natriumoxid (Na2O).

Indholdet af total natriumoxid (Na2O) må dog ikke overskride 40 masseprocent.

Hvis en ren fast uorganisk makronæringsstofgødning kun indeholder et deklareret primært makronæringsstof (nitrogen (N), fosfor (P), kalium (K)) og et eller flere deklarerede sekundære makronæringsstoffer (calcium (Ca), magnesium (Mg), natrium (Na) eller svovl (S)), skal:

a) indholdet af dette primære makronæringsstof mindst være følgende: i) 3 masseprocent total nitrogen (N) ii) 3 masseprocent total fosforpentoxid (P2O5), eller iii) 3 masseprocent total kaliumoxid (K2O)

b) indholdet af det eller de sekundære makronæringsstoffer mindst være følgende: i) 1,5 masseprocent total magnesiumoxid (MgO) ii) 1,5 masseprocent total calciumoxid (CaO) iii) 1,5 masseprocent total svovltrioxid (SO3,) eller iv) 1 masseprocent total natriumoxid (Na2O). Indholdet af total natriumoxid (Na2O) må dog ikke overskride 40 masseprocent.

Summen af indholdet af alle deklarerede primære og sekundære makronæringsstoffers skal være mindst 18 masseprocent.

PFC 1(C)(I)(A)(II): SAMMENSAT FAST UORGANISK MAKRONÆRINGSSTOFGØDNING

1. En sammensat fast uorganisk makronæringsstofgødning skal have et deklareret indhold af

a) mere end et primært makronæringsstof (nitrogen (N), fosfor (P), kalium (K)), eller

b) mere end et sekundært makronæringsstof (calcium (Ca), magnesium (Mg), natrium (Na), svovl (S)) og ingen primære makronæringsstoffer (nitrogen (N), fosfor (P) eller kalium (K)).

2. En sammensat fast uorganisk makronæringsstofgødning skal indeholde mere end ét af følgende deklarerede næringsstoffer i mindst følgende indhold:

a) 3 masseprocent total nitrogen (N)

b) 3 masseprocent total fosforpentoxid (P2O5)

c) 3 masseprocent total kaliumoxid (K2O)

d) 1,5 masseprocent total magnesiumoxid (MgO)

e) 1,5 masseprocent total calciumoxid (CaO)

f) 1,5 masseprocent total svovltrioxid (SO3), eller

g) 1 masseprocent total natriumoxid (Na2O).

Indholdet af total natriumoxid (Na2O) må dog ikke overskride 40 masseprocent

Summen af indholdet af alle deklarerede næringsstoffer skal være mindst 18 masseprocent.

PFC 1(C)(I)(A)(I-II)(A): REN ELLER SAMMENSAT FAST UORGANISK AMMONIUMNITRATGØDNING MED MAKRONÆRINGSSTOFFER OG HØJT NITROGENINDHOLD

1. En ren eller sammensat fast uorganisk ammoniumnitratgødning med makronæringsstoffer og højt nitrogenindhold skal være ammoniumnitrat (NH4NO3)-baseret og indeholde mindst 28 masseprocent nitrogen (N) hidrørende fra ammoniumnitrat (NH4NO3).

2. Ethvert stof bortset fra ammoniumnitrat (NH4NO3) skal være inert over for ammoniumnitrat (NH4NO3).

3. En ren eller sammensat fast uorganisk ammoniumnitratgødning med makronæringsstoffer og højt nitrogenindhold må kun tilbydes slutbrugeren i emballeret stand. Emballagen skal være lukket på en sådan måde eller ved hjælp af en sådan anordning, at lukket, lukkets segl eller selve emballagen beskadiges uopretteligt ved åbning af denne. Det er tilladt at anvende ventilsække.

4. Absorptionen af olie i en ren eller sammensat fast uorganisk ammoniumnitratgødning med makronæringsstoffer og højt nitrogenindhold efter to varmecykler som beskrevet i bilag IV, del II, modul A1, punkt 4.1, må ikke overskride 4 masseprocent.

5. Detonerbarheden for en ren eller sammensat fast uorganisk ammoniumnitratgødning med makronæringsstoffer og højt nitrogenindhold skal være således, at:

— efter fem varmecykler som beskrevet i bilag IV, del II, modul A1, punkt 4.3

— i to detonerbarhedsprøver som beskrevet i bilag IV, del II, modul A1, punkt 4.4,

sammentrykkes en eller flere af de benyttede understøttende blycylindre mindre end 5 %.

6. Masseprocenten af brændbart materiale målt som carbon (C) må ikke overskride:

— 0,2 masseprocent i en ren eller sammensat fast uorganisk ammoniumnitratgødning med makronæringsstoffer og højt nitrogenindhold med et nitrogenindhold (N) på mindst 31,5 masseprocent, og

— 0,4 masseprocent i en ren eller sammensat fast uorganisk ammoniumnitratgødning med makronæringsstoffer og højt nitrogenindhold med et nitrogenindhold (N) på mindst 28 masseprocent, men under 31,5 masseprocent.

7. En opløsning indeholdende 10 g ren eller sammensat fast uorganisk ammoniumnitratgødning med makronæringsstoffer og højt nitrogenindhold i 100 ml vand skal have en pH-værdi på 4,5 eller derover.

8. Højst 5 masseprocent skal kunne passere igennem et sold med 1 mm maskevidde og højst 3 masseprocent igennem et 0,5 mm sold.

9. Indholdet af kobber (Cu) må ikke overskride 10 mg/kg, og indholdet af klor (Cl) må ikke overskride 200 mg/kg.

PFC 1(C)(I)(B): FLYDENDE UORGANISK MAKRONÆRINGSSTOFGØDNING

En flydende uorganisk makronæringsstofgødning skal være i flydende form.

PFC 1(C)(I)(B)(I): REN FLYDENDE UORGANISK MAKRONÆRINGSSTOFGØDNING

1. En ren flydende uorganisk makronæringsstofgødning skal have et deklareret indhold af:

a) kun et makronæringsstof (nitrogen (N), fosfor (P), kalium (K), (calcium (Ca), magnesium (Mg), natrium (Na), svovl (S)), eller

b) kun et primært makronæringsstof (nitrogen (N), fosfor (P), kalium (K)) og et eller flere sekundære makronæringsstoffer (calcium (Ca), magnesium (Mg), natrium (Na), svovl (S)).

2. Hvis en ren flydende uorganisk makronæringsstofgødning kun indeholder et deklareret makronæringsstof (nitrogen (N), fosfor (P), kalium (K), calcium (Ca), magnesium (Mg), natrium (Na) eller svovl (S)), skal indholdet af dette makronæringsstof mindst være følgende:

a) 5 masseprocent total nitrogen (N)

b) 5 masseprocent total fosforpentoxid (P2O5)

c) 3 masseprocent total kaliumoxid (K2O)

d) 2 masseprocent total magnesiumoxid (MgO)

e) 6 masseprocent total calciumoxid (CaO)

f) 5 masseprocent total svovltrioxid (SO3), eller

g) 1 masseprocent total natriumoxid (Na2O).

Indholdet af total natriumoxid (Na2O) må dog ikke overskride 40 masseprocent.

Hvis en ren flydende uorganisk makronæringsstofgødning kun indeholder et deklareret primært makronæringsstof (nitrogen (N), fosfor (P), kalium (K)) og et eller flere deklarerede sekundære makronæringsstoffer (calcium (Ca), magnesium (Mg), natrium (Na), svovl (S)), skal:

a) indholdet af dette primære makronæringsstof mindst være følgende: i) 1,5 masseprocent total nitrogen (N) ii) 1,5 masseprocent total fosforpentoxid (P2O5), eller iii) 1,5 masseprocent total kaliumoxid (K2O), og

b) indholdet af de sekundære makronæringsstoffer mindst være følgende: i) 0,75 masseprocent total magnesiumoxid (MgO) ii) 0,75 masseprocent total calciumoxid (CaO) iii) 0,75 masseprocent total svovltrioxid (SO3), eller iv) 0,5 masseprocent total natriumoxid (Na2O). Indholdet af total natriumoxid (Na2O) må dog ikke over